text:
διευκόλυνσης των τελωνειακών διαδικασιών και των εμπορικών συναλλαγών στο αναδυόμενο παγκόσμιο εμπορικό περιβάλλον και στην ανάπτυξη του εσωτερικού εμπορίου των κρατών CARIFORUM και του εμπορίου μεταξύ των μερών.
 2. Τα μέρη συμφωνούν να ενισχύσουν τη συνεργασία στον τομέα αυτό με σκοπό να εξασφαλίσουν ότι η σχετική νομοθεσία και διαδικασίες, καθώς και η διοικητική ικανότητα των σχετικών διοικήσεων πληρούν τους στόχους του αποτελεσματικού ελέγχου και της προαγωγής της διευκόλυνσης του εμπορίου και συμβάλλουν στην προαγωγή της ανάπτυξης και της περιφερειακής ολοκλήρωσης των κρατών CARIFORUM.
 3. Τα μέρη αναγνωρίζουν ότι, κατά την εφαρμογή του παρόντος κεφαλαίου, οι θεμιτοί στόχοι δημόσιας πολιτικής, συμπεριλαμβανομένων των στόχων που συνδέονται με την ασφάλεια και την πρόληψη της απάτης, δεν διακυβεύονται κατά κανένα τρόπο.
 Άρθρο 30
 Τελωνειακή και διοικητική συνεργασία
 1. Προκειμένου να εξασφαλισθεί η συμμόρφωση με τις διατάξεις του παρόντος τίτλου και η αποτελεσματική απάντηση στους στόχους που καθορίζονται στο άρθρο 29, το μέρος ΕΚ και τα υπογράφοντα κράτη CARIFORUM:
 α)
 ανταλλάσσουν πληροφορίες σχετικά με την τελωνειακή νομοθεσία και τις τελωνειακές διαδικασίες·
 β)
 αναπτύσσουν κοινές πρωτοβουλίες σε αμοιβαία συμφωνημένους τομείς·
 γ)
 θεσπίζουν, εφόσον είναι δυνατόν, κοινές θέσεις σε διεθνείς οργανισμούς στον τελωνειακό τομέα, όπως π.χ. στον ΠΟΕ και στον Παγκόσμιο Οργανισμό Τελωνείων (WCO)·
 δ)
 προάγουν τον συντονισμό μεταξύ σχετικών υπηρεσιών.
 2. Τα μέρη παρέχουν αμοιβαία διοικητική συνδρομή σε τελωνειακά ζητήματα σύμφωνα με τις διατάξεις του πρωτοκόλλου ΙΙ.
 Άρθρο 31
 Τελωνειακή νομοθεσία και διαδικασίες
 1. Το μέρος ΕΚ και τα υπογράφοντα κράτη CARIFORUM συμφωνούν ότι οι αντίστοιχες εμπορικές και τελωνειακές νομοθεσίες, διατάξεις και διαδικασίες τους βασίζονται σε διεθνή όργανα και πρότυπα που εφαρμόζονται στον τομέα των τελωνείων και του εμπορίου, συμπεριλαμβανομένων των κύριων στοιχείων της αναθεωρημένης Σύμβασης του Κυότο για την απλούστευση και την εναρμόνιση των τελωνειακών διαδικασιών, του πλαισίου προτύπων για την ασφάλεια και τη διευκόλυνση του παγκόσμιου εμπορίου του WCO, του συνόλου δεδομένων του WCO και της Σύμβασης ΕΣ.
 2. Το μέρος ΕΚ και τα υπογράφοντα κράτη CARIFORUM συμφωνούν ότι οι αντίστοιχες εμπορικές τελωνειακές νομοθεσίες, διατάξεις και διαδικασίες τους βασίζονται:
 α)
 στην ανάγκη να προστατευθεί και να διευκολυνθεί το εμπόριο μέσω της εφαρμογής των νομοθετικών απαιτήσεων και της συμμόρφωσης με αυτές και στην ανάγκη να προβλεφθεί πρόσθετη διευκόλυνση για τους εμπόρους με υψηλό επίπεδο συμμόρφωσης·
 β)
 στην ανάγκη να εξασφαλισθεί ότι οι απαιτήσεις των οικονομικών φορέων είναι εύλογες, δεν εισάγουν διακρίσεις, προστατεύουν έναντι της απάτης και δεν οδηγούν στην εφαρμογή υπερβολικών ποινών για ήσσονες παραβιάσεις των τελωνειακών κανονισμών ή των διαδικαστικών απαιτήσεων·
 γ)
 στην ανάγκη να εφαρμοσθεί ενιαίο διοικητικό έγγραφο ή ηλεκτρονικό ισοδύναμο στο μέρος ΕΚ και στα κράτη CARIFORUM αντίστοιχα. Τα κράτη CARIFORUM συνεχίζουν τις προσπάθειες προς αυτήν την κατεύθυνση, με στόχο την εφαρμογή σε πρώιμο στάδιο μετά την έναρξη ισχύος της παρούσας συμφωνίας. Πραγματοποιείται κοινή επανεξέταση της κατάστασης 3 χρόνια μετά την έναρξη ισχύος της παρούσας συμφωνίας·
 δ)
 στην ανάγκη να εφαρμοσθούν σύγχρονες τελωνειακές τεχνικές, συμπεριλαμβανομένης της εκτίμησης της επικινδυνότητας, απλοποιημένες διαδικασίες εισαγωγών και εξαγωγών, εκ των υστέρων έλεγχοι και αντικειμενικές διαδικασίες για εξουσιοδοτημένους εμπόρους. Οι διαδικασίες πρέπει να είναι διαφανείς, αποτελεσματικές και απλουστευμένες ώστε να μειώνεται το κόστος και να αυξάνεται η


text:
δυνατότητα πρόβλεψης εκ μέρους των οικονομικών παραγόντων·
 ε)
 στην ανάγκη για τη μη εφαρμογή διακρίσεων όσον αφορά τις απαιτήσεις και τις διαδικασίες που εφαρμόζονται στις εισαγωγές, τις εξαγωγές και τη διαμετακόμιση εμπορευμάτων, αν και γίνεται δεκτό ότι οι αποστολές ενδέχεται να αντιμετωπίζονται διαφορετικά ανάλογα με τα αντικειμενικά κριτήρια εκτίμησης της επικινδυνότητας·
 στ)
 στην ανάγκη για διαφάνεια. Για τον σκοπό αυτό, τα μέρη και τα υπογράφοντα κράτη CARIFORUM συμφωνούν να εφαρμόσουν ένα σύστημα δεσμευτικών αποφάσεων για τα τελωνειακά ζητήματα, ιδίως όσον αφορά τη δασμολογική κατάταξη και τους κανόνες καταγωγής, σύμφωνα με τους κανόνες που ορίζονται στην αντίστοιχη νομοθεσία τους·
 ζ)
 στην ανάγκη για την προοδευτική ανάπτυξη συστημάτων, συμπεριλαμβανομένων εκείνων που βασίζονται στην τεχνολογία πληροφοριών, ώστε να διευκολύνεται η ηλεκτρονική ανταλλαγή δεδομένων μεταξύ των εμπόρων, των τελωνειακών διοικήσεων και των συναφών υπηρεσιών·
 η)
 στην ανάγκη να διευκολύνονται οι μετακινήσεις διαμετακόμισης·
 θ)
 σε διαφανείς και αμερόληπτους κανόνες όσον αφορά την αδειοδότηση των εκτελωνιστών, καθώς και σχετικά με τη μη απαίτηση για την υποχρεωτική χρήση ανεξάρτητων εκτελωνιστών·
 ι)
 στην ανάγκη να αποφευχθεί η υποχρεωτική διεξαγωγή ελέγχων πριν από την αποστολή ή ισοδυνάμων τους με την επιφύλαξη των δικαιωμάτων και των υποχρεώσεών τους σύμφωνα με τη Συμφωνία ΠΟΕ για τον έλεγχο πριν από την αποστολή. Τα μέρη αναλύουν το ζήτημα στο πλαίσιο της επιτροπής εμπορίου και ανάπτυξης CARIFORUM-ΕΚ και μπορούν εν συνεχεία να συμφωνήσουν να αποποιηθούν τη δυνατότητα διεξαγωγής υποχρεωτικών ελέγχων πριν από την αποστολή ή των ισοδυνάμων τους.
 3. Για να βελτιωθούν οι μέθοδοι εργασίας, καθώς και για να εξασφαλισθούν η μη διακριτική μεταχείριση, η διαφάνεια, η αποτελεσματικότητα, η ακεραιότητα και η πλήρης απόδοση ευθυνών για τις διάφορες πράξεις, το μέρος ΕΚ και τα υπογράφοντα κράτη CARIFORUM:
 α)
 αναλαμβάνουν περαιτέρω ενέργειες για τη μείωση, την απλούστευση και την τυποποίηση των στοιχείων και της τεκμηρίωσης·
 β)
 απλουστεύουν τις απαιτήσεις και τις διατυπώσεις, εφόσον είναι δυνατόν, όσον αφορά την ταχεία παράδοση και διασάφηση των εμπορευμάτων·
 γ)
 παρέχουν αποτελεσματικές και ταχείες διαδικασίες που δεν εισάγουν διακρίσεις και είναι εύκολα προσβάσιμες, οι οποίες παρέχουν το δικαίωμα προσφυγής κατά τελωνειακών διοικητικών ενεργειών, κανόνων και αποφάσεων που επηρεάζουν τις εισαγωγές, τις εξαγωγές ή τη διαμετακόμιση εμπορευμάτων. Τυχόν επιβαρύνσεις είναι ανάλογες με το κόστος των διαδικασιών προσφυγής· και
 δ)
 εξασφαλίζουν ότι τηρούνται οι υψηλότερες προδιαγραφές ακεραιότητας, μέσω της εφαρμογής μέτρων που αντανακλούν τις αρχές των σχετικών διεθνών συμβάσεων και μέσων στο συγκεκριμένο τομέα.
 Άρθρο 32
 Σχέσεις με την επιχειρηματική κοινότητα
 Το μέρος ΕΚ και τα υπογράφοντα κράτη CARIFORUM συμφωνούν:
 α)
 να εξασφαλίζουν ότι όλες οι νομοθεσίες, διαδικασίες και τελικές επιβαρύνσεις, καθώς και, όποτε είναι δυνατόν, οι σχετικές επεξηγήσεις να δημοσιοποιούνται, εφόσον είναι δυνατόν, μέσω ηλεκτρονικών μέσων·
 β)
 στην ανάγκη για έγκαιρο και τακτικό διάλογο με οικονομικούς φορείς σχετικά με νομοθετικές προτάσεις για τελωνειακές και εμπορικές διαδικασίες·
 γ)
 ότι, εφόσον είναι δυνατόν, κατά τη θέσπιση νέων ή τροποποιημένων νομοθεσιών και διαδικασιών, οι πληροφορίες να καθίστανται διαθέσιμες στους οικονομικούς φορείς εκ των προτέρων. Τα μέρη και τα υπογράφοντα κράτη CARIFORUM δημοσιοποιούν τις σχετικές ανακοινώσεις διοικητικής φύσης, συμπεριλαμβανομένων των απαιτήσεων των οργανισμών και των διαδικασιών εισόδου, των ωρών λειτουργίας και των διαδικασιών λειτουργίας των

type: contracts

jurisdiction: EU


text:
τελωνείων σε λιμένες και σε σημεία διέλευσης των συνόρων, καθώς και τις υπηρεσίες επικοινωνίας για τη συγκέντρωση πληροφοριών, ώστε να διευκολύνεται η συμμόρφωση των επιχειρήσεων με τις τελωνειακές υποχρεώσεις και την έγκαιρη κυκλοφορία των εμπορευμάτων·
 δ)
 να ενθαρρύνουν τη συνεργασία μεταξύ φορέων και σχετικών διοικήσεων και να προωθούν τον υγιή ανταγωνισμό στο πλαίσιο της εμπορικής κοινότητας μέσω της χρησιμοποίησης μη αυθαίρετων και δημόσια προσβάσιμων διαδικασιών, όπως τα μνημόνια κατανόησης, κάνοντας κατάλληλη χρήση αυτών που διαδίδονται από τον WCO·
 ε)
 ότι η συνεργασία αυτή θα πρέπει επίσης να στοχεύει στην καταπολέμηση παράνομων πρακτικών και στην προστασία της ασφάλειας του πολίτη, καθώς και στη συλλογή δημόσιων εσόδων·
 στ)
 να εξασφαλίζουν ότι οι αντίστοιχες τελωνειακές και σχετικές απαιτήσεις και οι διαδικασίες τους τηρούν τις βέλτιστες πρακτικές και παραμένουν όσο το δυνατόν λιγότερο περιοριστικές για τις συναλλαγές.
 Άρθρο 33
 Δασμολογητέα αξία
 1. Η Συμφωνία για την εφαρμογή του άρθρου VII της ΓΣΔΕ (1994) διέπει τους κανόνες για τη δασμολογητέα αξία που εφαρμόζονται στις εμπορικές συναλλαγές μεταξύ των μερών.
 2. Τα μέρη συνεργάζονται με σκοπό την επίτευξη κοινής προσέγγισης σε ζητήματα που αφορούν τη δασμολογητέα αξία.
 Άρθρο 34
 Περιφερειακή ολοκλήρωση
 1. Τα μέρη προάγουν στο μέγιστο δυνατό βαθμό την περιφερειακή ολοκλήρωση στον τελωνειακό τομέα και εργάζονται για την ανάπτυξη περιφερειακής τελωνειακής νομοθεσίας, διαδικασιών και απαιτήσεων σύμφωνα με τα σχετικά διεθνή πρότυπα.
 2. Η ειδική επιτροπή για την τελωνειακή συνεργασία και τη διευκόλυνση των εμπορικών συναλλαγών που προβλέπεται στο άρθρο 36 μεριμνά για τη συνεχή παρακολούθηση της εφαρμογής των διατάξεων του παρόντος άρθρου.
 Άρθρο 35
 Συνεργασία
 1. Τα μέρη αναγνωρίζουν τη σημασία της συνεργασίας όσον αφορά τα μέτρα διευκόλυνσης των τελωνειακών διαδικασιών και εμπορικών συναλλαγών προκειμένου να επιτευχθούν οι στόχοι της παρούσας συμφωνίας.
 2. Με την επιφύλαξη των διατάξεων του άρθρου 7, τα μέρη συμφωνούν να συνεργασθούν, μεταξύ άλλων, με τη διευκόλυνση της υποστήριξης, ιδίως στους ακόλουθους τομείς:
 α)
 την εφαρμογή σύγχρονων τελωνειακών τεχνικών, συμπεριλαμβανομένης της εκτίμησης της επικινδυνότητας, της εκ των προτέρων έκδοσης δεσμευτικών αποφάσεων, της απλούστευσης των διαδικασιών εισόδου και της θέσης των εμπορευμάτων σε ελεύθερη κυκλοφορία, των εκ των υστέρων ελέγχων και των μεθόδων λογιστικού ελέγχου των εταιρειών·
 β)
 τη θέσπιση διαδικασιών και πρακτικών που αντανακλούν, στο μέγιστο δυνατό βαθμό στην πράξη, διεθνή μέσα και πρότυπα που εφαρμόζονται στον τομέα των τελωνείων και του εμπορίου, συμπεριλαμβανομένων των κανόνων του ΠΟΕ και των μέσων και προτύπων του WCO, μεταξύ άλλων, της αναθεωρημένης Σύμβασης του Κιότο για την απλούστευση και εναρμόνιση των τελωνειακών διαδικασιών και του πλαισίου προτύπων για την ασφάλεια και τη διευκόλυνση των παγκόσμιων συναλλαγών του WCO· και
 γ)
 τον αυτοματισμό των τελωνειακών και άλλων εμπορικών διαδικασιών.
 Άρθρο 36
 Ειδική επιτροπή για την τελωνειακή συνεργασία και τη διευκόλυνση των εμπορικών συναλλαγών
 1. Τα μέρη συμφωνούν να συγκροτήσουν ειδική επιτροπή για την τελωνειακή συνεργασία και τη διευκόλυνση των εμπορικών συναλλαγών, η οποία θα απαρτίζεται από εκπροσώπους των μερών. Η επιτροπή συνέρχεται σε ημερομηνία και με ημερήσια διάταξη που καθορίζονται εκ των προτέρων από τα μέρη. Η προεδρία της επιτροπής εναλλάσσεται ετησίως μεταξύ των μερών. Η επιτροπή αναφέρεται στην επιτροπή εμπορίου και ανάπτυξης CARIFORUM-ΕΚ.
 2.


text:
Τα καθήκοντα της επιτροπής περιλαμβάνουν τα εξής:
 α)
 παρακολούθηση της εφαρμογής και της διαχείρισης των διατάξεων του παρόντος κεφαλαίου·
 β)
 εκτέλεση των καθηκόντων και λειτουργιών που ορίζονται στο πρωτόκολλο I·
 γ)
 παροχή φόρουμ διαβούλευσης μεταξύ των μερών όσον αφορά τις υποχρεώσεις που προβλέπονται στο πρωτόκολλο ΙΙ·
 δ)
 βελτίωση της συνεργασίας και του διαλόγου μεταξύ των μερών σχετικά με δασμολογικά ζητήματα, τελωνειακή νομοθεσία και διαδικασίες, αμοιβαία διοικητική συνδρομή σε τελωνειακά ζητήματα, κανόνες καταγωγής και διοικητικής συνεργασίας· και
 ε)
 ανάλυση ζητημάτων που συνδέονται με δραστηριότητες τεχνικής βοήθειας.
 ΚΕΦΑΛΑΙΟ 5
 Γεωργία και αλιεία
 Άρθρο 37
 Στόχοι
 1. Τα μέρη συμφωνούν ότι θεμελιώδης στόχος της παρούσας συμφωνίας είναι η αειφόρος ανάπτυξη και η εξάλειψη της φτώχειας στα κράτη CARIFORUM και η ομαλή και βαθμιαία ενσωμάτωση των οικονομιών αυτών στην παγκόσμια οικονομία. Στους τομείς της γεωργίας και της αλιείας, η παρούσα συμφωνία αναμένεται να συμβάλει στην αύξηση της ανταγωνιστικότητας, της παραγωγής, της μεταποίησης και του εμπορίου των γεωργικών και αλιευτικών προϊόντων τόσο στους παραδοσιακούς όσο και στους μη παραδοσιακούς τομείς, μεταξύ των συμβαλλόμενων μερών, σύμφωνα με την αειφόρο διαχείριση των φυσικών πόρων.
 2. Τα μέρη αναγνωρίζουν την οικονομική και κοινωνική σημασία των δραστηριοτήτων που συνδέονται με την αλιεία και τη χρησιμοποίηση των έμβιων θαλάσσιων πόρων των κρατών CARIFORUM, καθώς και την ανάγκη να μεγιστοποιηθούν τα οφέλη αυτά σε σχέση με παράγοντες, όπως π.χ. η ασφάλεια των τροφίμων, η απασχόληση, η μείωση της φτώχειας, τα έσοδα από συνάλλαγμα και η κοινωνική σταθερότητα των αλιευτικών κοινοτήτων.
 3. Τα μέρη αναγνωρίζουν ότι η αλιεία και τα θαλάσσια οικοσυστήματα των κρατών CARIFORUM είναι σύνθετα, βιολογικά ποικίλα και ευαίσθητα και ότι η εκμετάλλευση πρέπει να λαμβάνει υπόψη τους παράγοντες αυτούς μέσω της αποτελεσματικής διατήρησης και διαχείρισης των αλιευτικών πόρων και των συναφών οικοσυστημάτων βάσει έγκυρων επιστημονικών συμβουλών και της αρχής της προφύλαξης όπως ορίζεται από τον κώδικα δεοντολογίας για την υπεύθυνη αλιεία του FAO.
 4. Τα μέρη αναγνωρίζουν ότι η εξασφάλιση της ασφάλειας των τροφίμων και η ενίσχυση των συνθηκών διαβίωσης των αγροτικών και αλιευτικών κοινοτήτων είναι ζωτικά στοιχεία της εξάλειψης της φτώχειας και της επιδίωξης της αειφόρου ανάπτυξης. Τα συμβαλλόμενα μέρη αναγνωρίζουν συνεπώς την ανάγκη να αποφευχθεί σημαντική διαταραχή των αγορών για γεωργικά, διατροφικά και αλιευτικά προϊόντα στα κράτη CARIFORUM.
 5. Τα μέρη συμφωνούν να λάβουν πλήρως υπόψη την ποικιλότητα των οικονομικών, κοινωνικών και περιβαλλοντικών χαρακτηριστικών και αναγκών και των αναπτυξιακών στρατηγικών των κρατών CARIFORUM.
 Άρθρο 38
 Περιφερειακή ολοκλήρωση
 Τα μέρη αναγνωρίζουν ότι η ολοκλήρωση των γεωργικών, διατροφικών και αλιευτικών τομέων στα κράτη CARIFORUM, μέσω της προοδευτικής άρσης των εμποδίων που εξακολουθούν να υπάρχουν και της παροχής κατάλληλου ρυθμιστικού πλαισίου, θα συμβάλει στην εμβάθυνση της διαδικασίας περιφερειακής ολοκλήρωσης και στην υλοποίηση των στόχων του παρόντος κεφαλαίου.
 Άρθρο 39
 Διευκόλυνση των πολιτικών
 Τα κράτη CARIFORUM δεσμεύονται να υιοθετήσουν και να εφαρμόσουν πολιτικές και θεσμικές μεταρρυθμίσεις για να καταστήσουν δυνατή και να διευκολύνουν την επίτευξη των στόχων του παρόντος κεφαλαίου.
 Άρθρο 40
 Ασφάλεια τροφίμων
 1. Τα μέρη αναγνωρίζουν ότι η άρση των εμπορικών φραγμών μεταξύ των μερών, όπως προβλέπεται στην παρούσα συμφωνία, ενδέχεται να δημιουργήσει σημαντικές προκλήσεις στους παραγωγούς CARIFORUM στον


text:
αγροτικό τομέα, στους τομείς των τροφίμων και της αλιείας και στους καταναλωτές και συμφωνούν να διαβουλεύονται μεταξύ τους σχετικά με τα ζητήματα αυτά.
 2. Όταν η συμμόρφωση με τις διατάξεις της παρούσας συμφωνίας δημιουργεί προβλήματα όσον αφορά τη διαθεσιμότητα ή την πρόσβαση σε τρόφιμα ή άλλα προϊόντα ζωτικά για την εξασφάλιση της ασφάλειας των τροφίμων ενός υπογράφοντος κράτους CARIFORUM και όταν η κατάσταση αυτή προκαλεί ή ενδέχεται να προκαλέσει σημαντικές δυσχέρειες στο κράτος αυτό, το υπογράφον κράτος CARIFORUM μπορεί να λαμβάνει κατάλληλα μέτρα σύμφωνα με τις διαδικασίες που ορίζονται στις παραγράφους 7, στοιχεία β) έως δ), 8 και 9 του άρθρου 25.
 Άρθρο 41
 Ανταλλαγή πληροφοριών και διαβουλεύσεις
 1. Τα μέρη συμφωνούν να ανταλλάσσουν εμπειρίες, πληροφορίες και βέλτιστες πρακτικές και να προβαίνουν σε διαβουλεύσεις σχετικά με όλα τα ζητήματα που συνδέονται με την επιδίωξη των στόχων του παρόντος κεφαλαίου και σχετικά με το εμπόριο μεταξύ των μερών.
 2. Τα μέρη συμφωνούν ότι ο διάλογος θα είναι ιδιαίτερα χρήσιμος στους ακόλουθους τομείς:
 α)
 ανταλλαγή πληροφοριών σχετικά με τη γεωργική παραγωγή, την κατανάλωση και το εμπόριο και σχετικά με τις αντίστοιχες εξελίξεις της αγοράς για γεωργικά και αλιευτικά προϊόντα·
 β)
 προώθηση των επενδύσεων στο γεωργικό τομέα, τον τομέα των τροφίμων και της αλιείας CARIFORUM, συμπεριλαμβανομένων των δραστηριοτήτων μικρής κλίμακας·
 γ)
 ανταλλαγή πληροφοριών σχετικά με τις πολιτικές στους τομείς της γεωργίας, της αγροτικής ανάπτυξης και της αλιείας, καθώς και σχετικά με τους νόμους και τους κανονισμούς·
 δ)
 ανάλυση των αλλαγών πολιτικής και των θεσμικών αλλαγών που απαιτούνται για την υποστήριξη της μεταρρύθμισης των τομέων της γεωργίας και της αλιείας, καθώς και διατύπωση και εφαρμογή περιφερειακών πολιτικών για τη γεωργία, τα τρόφιμα, την αγροτική ανάπτυξη και την αλιεία στο πλαίσιο της επιδίωξης της περιφερειακής ολοκλήρωσης·
 ε)
 ανταλλαγή απόψεων σχετικά με τις νέες τεχνολογίες, καθώς και με τις πολιτικές και τα μέτρα που συνδέονται με την ποιότητα.
 Άρθρο 42
 Παραδοσιακά γεωργικά προϊόντα
 1. Τα μέρη δεσμεύονται να αναλάβουν προκαταρκτικές διαβουλεύσεις για τις εξελίξεις της εμπορικής πολιτικής που ενδέχεται να έχουν αντίκτυπο στις ανταγωνιστικές θέσεις των παραδοσιακών γεωργικών προϊόντων, μεταξύ των οποίων είναι οι μπανάνες, το ρούμι, το ρύζι και η ζάχαρη, στην αγορά του μέρους ΕΚ.
 2. Το μέρος ΕΚ επιδιώκει να διατηρεί τη σημαντική προτιμησιακή πρόσβαση στο πλαίσιο του πολυμερούς συστήματος εμπορικών συναλλαγών για τα εν λόγω προϊόντα, καταγωγής κρατών CARIFORUM, για όσο χρονικό διάστημα είναι εφικτό, και να εξασφαλίζει ότι η τυχόν αναπόφευκτη μείωση της προτίμησης πραγματοποιείται σταδιακά στη διάρκεια όσο το δυνατόν μεγαλύτερης χρονικής περιόδου.
 Άρθρο 43
 Συνεργασία
 1. Τα μέρη αναγνωρίζουν τη σημασία των τομέων της γεωργίας, των τροφίμων και της αλιείας για τις οικονομίες των κρατών CARIFORUM, καθώς και της συνεργασίας για την προαγωγή του μετασχηματισμού των εν λόγω τομέων με στόχο την αύξηση της ανταγωνιστικότητάς τους, την ανάπτυξη της ικανότητάς τους να αποκτήσουν πρόσβαση σε αγορές υψηλής ποιότητας και με βάση την πιθανή τους συμβολή στην αειφόρο ανάπτυξη των κρατών CARIFORUM. Αναγνωρίζουν την ανάγκη να διευκολυνθεί η προσαρμογή των τομέων της γεωργίας, των τροφίμων και της αλιείας και της αγροτικής οικονομίας στις προοδευτικές αλλαγές που επέρχονται με την παρούσα


text:
συμφωνία, δίνοντας παράλληλα ιδιαίτερη προσοχή σε επιχειρήσεις μικρής κλίμακας.
 2. Με την επιφύλαξη των διατάξεων του άρθρου 7, τα μέρη συμφωνούν να συνεργάζονται, μεταξύ άλλων με διευκόλυνση της υποστήριξης, στους ακόλουθους τομείς:
 α)
 βελτίωση της ανταγωνιστικότητας της πιθανώς βιώσιμης παραγωγής, συμπεριλαμβανομένης της μεταποίησης των επόμενων σταδίων παραγωγής, μέσω της καινοτομίας, της κατάρτισης, της προαγωγής δεσμών και άλλων δραστηριοτήτων υποστήριξης στα γεωργικά και αλιευτικά προϊόντα, συμπεριλαμβανομένων τόσο των παραδοσιακών όσο και των μη παραδοσιακών εξαγωγικών τομέων·
 β)
 ανάπτυξη ικανοτήτων προώθησης εξαγωγών, συμπεριλαμβανομένης της έρευνας αγοράς, τόσο για το εμπόριο μεταξύ των κρατών CARIFORUM όσο και μεταξύ των μερών, καθώς και προσδιορισμός των επιλογών για τη βελτίωση της υποδομής εμπορικής προώθησης και των μεταφορών και προσδιορισμός των επιλογών χρηματοδότησης και συνεργασίας για παραγωγούς και εμπόρους·
 γ)
 συμμόρφωση με τα πρότυπα ποιότητας σχετικά με την παραγωγή και την εμπορική προώθηση τροφίμων και την έγκρισή τους, συμπεριλαμβανομένων των προτύπων που συνδέονται με περιβαλλοντικές και κοινωνικά ορθές γεωργικές πρακτικές και βιολογικά και μη γενετικά τροποποιημένα τρόφιμα·
 δ)
 προαγωγή των ιδιωτικών επενδύσεων και των συμπράξεων ιδιωτικού και δημόσιου τομέα σε δυνητικά βιώσιμη παραγωγή·
 ε)
 βελτίωση της ικανότητας των φορέων CARIFORUM να συμμορφώνονται με τα εθνικά, περιφερειακά και διεθνή τεχνικά, υγειονομικά και ποιοτικά πρότυπα για τα ψάρια και τα προϊόντα αλιείας·
 στ)
 οικοδόμηση ή ενίσχυση των επιστημονικών, τεχνικών, ανθρώπινων και θεσμικών ικανοτήτων σε περιφερειακό επίπεδο για το βιώσιμο εμπόριο αλιευτικών προϊόντων, συμπεριλαμβανομένης της υδατοκαλλιέργειας, και
 ζ)
 διαδικασία διαλόγου που αναφέρεται στο άρθρο 41.
 ΚΕΦΑΛΑΙΟ 6
 Τεχνικά εμπόδια στις εμπορικές συναλλαγές
 Άρθρο 44
 Πολυμερείς υποχρεώσεις
 Τα μέρη επιβεβαιώνουν τη δέσμευσή τους όσον αφορά τα δικαιώματα και τις υποχρεώσεις που προβλέπονται στη Συμφωνία του ΠΟΕ σχετικά με τα τεχνικά εμπόδια στις εμπορικές συναλλαγές (εφεξής «συμφωνία ΤΕΕΣ του ΠΟΕ»).
 Άρθρο 45
 Στόχοι
 Οι στόχοι του παρόντος κεφαλαίου είναι:
 α)
 να διευκολύνεται το εμπόριο μεταξύ των μερών και, παράλληλα, να διατηρηθεί και να αυξηθεί η ικανότητα των μερών να προστατεύουν την υγεία, την ασφάλεια, τους καταναλωτές και το περιβάλλον·
 β)
 να βελτιωθεί η ικανότητα των μερών να προσδιορίζουν, να προλαμβάνουν και να αίρουν τα περιττά εμπόδια στις εμπορικές συναλλαγές μεταξύ τους ως αποτέλεσμα τεχνικών κανονισμών, προτύπων και διαδικασιών εκτίμησης της συμμόρφωσης που εφαρμόζονται από κάθε μέρος·
 γ)
 να αυξηθεί η ικανότητα των μερών να εξασφαλίζουν τη συμμόρφωση με τα διεθνή πρότυπα και με τους τεχνικούς κανονισμούς και τα πρότυπα εκάστου μέρους.
 Άρθρο 46
 Πεδίο εφαρμογής και ορισμοί
 1. Οι διατάξεις του παρόντος κεφαλαίου εφαρμόζονται στους τεχνικούς κανονισμούς, τα πρότυπα και τις διαδικασίες εκτίμησης της συμμόρφωσης, όπως ορίζονται στη συμφωνία ΤΕΕΣ του ΠΟΕ, στο βαθμό που επηρεάζουν τις εμπορικές συναλλαγές μεταξύ των μερών.
 2. Για τους σκοπούς του παρόντος κεφαλαίου, ισχύουν οι ορισμοί της συμφωνίας ΤΕΕΣ του ΠΟΕ.
 Άρθρο 47
 Περιφερειακή συνεργασία και ολοκλήρωση
 Τα μέρη συμφωνούν ότι η συνεργασία μεταξύ των εθνικών και των περιφερειακών αρχών που ασχολούνται με την τυποποίηση, τη διαπίστευση και άλλα τεχνικά εμπόδια σε εμπορικά ζητήματα, διευκολύνει σημαντικά τόσο τις ενδοπεριφερειακές εμπορικές συναλλαγές όσο και το εμπόριο μεταξύ των μερών, καθώς και τη συνολική διαδικασία περιφερειακής ολοκλήρωσης CARIFORUM και την ανάπτυξη συνεργασίας για τον σκοπό αυτό.
 Άρθρο


text:
48
 Διαφάνεια
 Τα μέρη επιβεβαιώνουν τη δέσμευσή τους να εφαρμόζουν τις διατάξεις περί διαφάνειας, οι οποίες προβλέπονται στη συμφωνία ΤΕΕΣ του ΠΟΕ. Επιπλέον, τα μέρη μεριμνούν ώστε να αλληλοενημερώνονται σε αρχικό στάδιο σχετικά με τις προτάσεις για την τροποποίηση ή την εισαγωγή τεχνικών κανονισμών και προτύπων που έχουν άμεση σχέση με το εμπόριο μεταξύ των μερών.
 Άρθρο 49
 Ανταλλαγή πληροφοριών και διαβούλευση
 1. Τα μέρη συμφωνούν, με την έναρξη της προσωρινής εφαρμογής της παρούσας συμφωνίας, να καθορίσουν σημεία επαφής με σκοπό την ανταλλαγή πληροφοριών όπως ορίζεται στο παρόν κεφάλαιο. Τα μέρη συμφωνούν να ανταλλάσσουν τις πληροφορίες μέσω περιφερειακών σημείων επαφής στο μέγιστο δυνατό βαθμό.
 2. Τα μέρη συμφωνούν να εντείνουν την επικοινωνία τους και την ανταλλαγή πληροφοριών σχετικά με ζητήματα που εμπίπτουν στο πεδίο εφαρμογής του παρόντος κεφαλαίου, και ιδίως όσον αφορά τους τρόπους διευκόλυνσης της συμμόρφωσης με τους τεχνικούς κανονισμούς, τα πρότυπα και τις διαδικασίες εκτίμησης της συμμόρφωσης μεταξύ των μερών και την άρση των περιττών εμποδίων στο μεταξύ τους εμπόριο.
 3. Όταν προκύπτει ιδιαίτερο πρόβλημα που αφορά τους τεχνικούς κανονισμούς, τα πρότυπα ή τις διαδικασίες εκτίμησης της συμμόρφωσης, το οποίο ενδέχεται να επηρεάσει το εμπόριο μεταξύ των μερών, τα μέρη αλληλοενημερώνονται και διαβουλεύονται μεταξύ τους όσο το δυνατόν ενωρίτερα, με σκοπό την εξεύρεση κοινώς αποδεκτής λύσης.
 4. Τα μέρη συμφωνούν να αλληλοενημερώνονται γραπτώς για τα μέτρα που ελήφθησαν ή πρόκειται να ληφθούν προκειμένου να αποκλείεται η εισαγωγή οποιουδήποτε εμπορεύματος έτσι ώστε να αντιμετωπισθεί ένα πρόβλημα σχετικά με την υγεία, την ασφάλεια και το περιβάλλον το ευλόγως συντομότερο δυνατό μετά τη λήψη της απόφασης.
 5. Τα μέρη συμφωνούν να προσδιορίζουν τα προϊόντα για τα οποία τα μέρη ανταλλάσσουν πληροφορίες με σκοπό την ανάπτυξη συνεργασίας έτσι ώστε τα εν λόγω προϊόντα να συμμορφώνονται με τους τεχνικούς κανονισμούς και τα πρότυπα που απαιτούνται για την πρόσβαση στην αγορά του κάθε κράτους. Οι πληροφορίες αυτές μπορούν να περιλαμβάνουν τον εντοπισμό των αναγκών σε ικανότητα και των προτάσεων για την ικανοποίηση αυτών των αναγκών.
 Άρθρο 50
 Συνεργασία σε επίπεδο διεθνών φορέων
 Τα μέρη συμφωνούν να συνεργάζονται στο πλαίσιο διεθνών φορέων τυποποίησης, μεταξύ άλλων με τη διευκόλυνση της συμμετοχής των εκπροσώπων των κρατών CARIFORUM στις συνεδριάσεις και στο έργο των φορέων αυτών.
 Άρθρο 51
 Συνεργασία
 1. Τα μέρη αναγνωρίζουν τη σημασία της συνεργασίας στους τομείς των τεχνικών κανονισμών, των προτύπων και των διαδικασιών εκτίμησης της συμμόρφωσης με σκοπό την επίτευξη των στόχων της παρούσας συμφωνίας.
 2. Με την επιφύλαξη των διατάξεων του άρθρου 7, τα μέρη συμφωνούν να συνεργάζονται, μεταξύ άλλων με τη διευκόλυνση της υποστήριξης, στους ακόλουθους τομείς:
 α)
 θέσπιση των κατάλληλων ρυθμίσεων για την ανταλλαγή εμπειρογνωμοσύνης, συμπεριλαμβανομένης της κατάλληλης κατάρτισης, προκειμένου να εξασφαλισθεί επαρκής και διαρκής τεχνική ικανότητα των αρμόδιων φορέων τυποποίησης, μετρολογίας, διαπίστευσης, εποπτείας της αγοράς και εκτίμησης της συμμόρφωσης, ιδίως των φορέων που δραστηριοποιούνται στην περιοχή CARIFORUM·
 β)
 δημιουργία κέντρων εμπειρογνωμοσύνης σε επίπεδο CARIFORUM για την αξιολόγηση εμπορευμάτων με σκοπό την πρόσβαση των εν λόγω εμπορευμάτων στην αγορά της ΕΚ·
 γ)
 ανάπτυξη της ικανότητας των επιχειρήσεων, ιδίως των επιχειρήσεων CARIFORUM, να καλύπτουν τις ρυθμιστικές απαιτήσεις και τις απαιτήσεις της αγοράς·


text:
δ)
 ανάπτυξη και έκδοση εναρμονισμένων τεχνικών κανονισμών, προτύπων και διαδικασιών εκτίμησης της συμμόρφωσης με βάση τα σχετικά διεθνή πρότυπα.
 ΚΕΦΑΛΑΙΟ 7
 Υγειονομικά και φυτοϋγειονομικά μέτρα
 Άρθρο 52
 Πολυμερείς υποχρεώσεις
 Τα μέρη επιβεβαιώνουν τη δέσμευσή τους ως προς τα δικαιώματα και τις υποχρεώσεις που προβλέπονται στη Συμφωνία του ΠΟΕ σχετικά με τα υγειονομικά και τα φυτοϋγειονομικά μέτρα (εφεξής «συμφωνία ΥΦΥ του ΠΟΕ»). Τα μέρη επιβεβαιώνουν επίσης τα δικαιώματα και τις υποχρεώσεις τους που απορρέουν από τη διεθνή σύμβαση για την προστασία των φυτών (ΔΣΠΦ), τον CODEX Alimentarius και τον Παγκόσμιο Οργανισμό για την Υγεία των Ζώων (OIE).
 Άρθρο 53
 Στόχοι
 Οι στόχοι του παρόντος κεφαλαίου είναι:
 α)
 να διευκολύνονται οι εμπορικές συναλλαγές μεταξύ των μερών και, παράλληλα, να διατηρηθεί και να αυξηθεί η ικανότητα των μερών να προστατεύουν τα φυτά, τα ζώα και τη δημόσια υγεία·
 β)
 να βελτιωθεί η ικανότητα των μερών να προσδιορίζουν, να προλαμβάνουν και να ελαχιστοποιούν τις μη επιδιωκόμενες διαταραχές ή τα εμπόδια στις εμπορικές συναλλαγές μεταξύ τους ως αποτέλεσμα των μέτρων που είναι αναγκαία για την προστασία των φυτών, των ζώων και της δημόσιας υγείας εντός των μερών·
 γ)
 να βοηθήσουν τα κράτη CARIFORUM ώστε να εφαρμόσουν εναρμονισμένα ενδοπεριφερειακά υγειονομικά και φυτοϋγειονομικά (εφεξής «ΥΦΥ») μέτρα με σκοπό, μεταξύ άλλων, να διευκολυνθεί η αναγνώριση της ισοδυναμίας των εν λόγω μέτρων με τα μέτρα που εφαρμόζονται στο μέρος ΕΚ·
 δ)
 να βοηθήσουν τα κράτη CARIFORUM να εξασφαλίσουν τη συμμόρφωση με τα μέτρα ΥΦΥ του μέρους ΕΚ.
 Άρθρο 54
 Πεδίο εφαρμογής και ορισμοί
 1. Οι διατάξεις του παρόντος κεφαλαίου εφαρμόζονται στα μέτρα ΥΦΥ, όπως ορίζονται στη συμφωνία ΥΦΥ του ΠΟΕ, στο βαθμό που επηρεάζουν τις εμπορικές συναλλαγές μεταξύ των μερών.
 2. Για τους σκοπούς του παρόντος κεφαλαίου, ισχύουν οι ορισμοί της συμφωνίας ΥΦΥ του ΠΟΕ.
 Άρθρο 55
 Αρμόδιες αρχές
 1. Τα μέρη συμφωνούν, με την έναρξη της προσωρινής εφαρμογής της παρούσας συμφωνίας, να καθορίζουν τις αρμόδιες αρχές με σκοπό την εφαρμογή των μέτρων που αναφέρονται στο παρόν κεφάλαιο. Τα μέρη αλληλοενημερώνονται εγκαίρως για κάθε σημαντική αλλαγή στη δομή, τη φύση, την οργάνωση και την κατανομή των αρμοδιοτήτων των αρμόδιων αρχών.
 2. Τα μέρη συμφωνούν να ανταλλάσουν πληροφορίες σχετικά με την εφαρμογή των μέτρων που αναφέρονται στο παρόν κεφάλαιο μέσω περιφερειακού φορέα που εκπροσωπεί τις αρμόδιες αρχές στο μέγιστο δυνατό βαθμό.
 Άρθρο 56
 Περιφερειακή συνεργασία και ολοκλήρωση
 1. Τα μέρη συμφωνούν ότι η συνεργασία των εθνικών και περιφερειακών αρχών που ασχολούνται με θέματα ΥΦΥ, συμπεριλαμβανομένων των αρμόδιων αρχών, διευκολύνει σημαντικά τόσο τις ενδοπεριφερειακές εμπορικές συναλλαγές όσο και το εμπόριο μεταξύ των μερών, καθώς και τη συνολική διαδικασία περιφερειακής ολοκλήρωσης CARIFORUM.
 2. Σε ό,τι αφορά το ζήτημα αυτό, τα μέρη συμφωνούν ως προς τη σημασία που έχει η θέσπιση εναρμονισμένων μέτρων ΥΦΥ, τόσο στην ΕΚ όσο και μεταξύ των κρατών CARIFORUM, και αναλαμβάνουν να συνεργασθούν για τον σκοπό αυτό. Τα μέρη συμφωνούν επίσης να προβαίνουν σε διαβουλεύσεις προκειμένου να επιτύχουν διμερείς ρυθμίσεις σχετικά με την αναγνώριση της ισοδυναμίας των καθορισμένων μέτρων ΥΦΥ.
 3. Εάν δεν υπάρχουν εναρμονισμένα μέτρα ΥΦΥ ή αναγνώριση της ισοδυναμίας, τα μέρη συμφωνούν να προβαίνουν σε διαβουλεύσεις όσον


text:
αφορά τους τρόπους διευκόλυνσης των εμπορικών συναλλαγών και περιορισμού των περιττών διοικητικών απαιτήσεων.
 Άρθρο 57
 Διαφάνεια
 Τα μέρη επιβεβαιώνουν τη δέσμευσή τους να εφαρμόζουν τις διατάξεις περί διαφάνειας, οι οποίες προβλέπονται στο παράρτημα Β της συμφωνίας ΥΦΥ του ΠΟΕ. Επιπροσθέτως, τα μέρη μεριμνούν ώστε να αλληλοενημερώνονται σε αρχικό στάδιο σχετικά με τις προτάσεις για την τροποποίηση ή την εισαγωγή κανονισμών ή μέτρων ΥΦΥ που έχουν άμεση σχέση με τις εμπορικές συναλλαγές μεταξύ των μερών.
 Άρθρο 58
 Ανταλλαγή πληροφοριών και διαβουλεύσεις
 1. Τα μέρη συμφωνούν να εντείνουν την επικοινωνία τους και την ανταλλαγή πληροφοριών σχετικά με ζητήματα που εμπίπτουν στο πεδίο εφαρμογής του παρόντος κεφαλαίου, τα οποία μπορούν να επηρεάσουν τις εμπορικές συναλλαγές μεταξύ τους.
 2. Όταν προκύπτει συγκεκριμένο πρόβλημα ΥΦΥ που μπορεί να επηρεάσει τις συναλλαγές μεταξύ των μερών, οι αρμόδιες αρχές των μερών αλληλοενημερώνονται και διαβουλεύονται όσο το δυνατόν συντομότερα με σκοπό την εξεύρεση αμοιβαία αποδεκτής λύσης.
 Άρθρο 59
 Συνεργασία
 1. Τα μέρη αναγνωρίζουν τη σημασία της συνεργασίας όσον αφορά τα υγειονομικά και φυτοϋγειονομικά μέτρα προκειμένου να επιτευχθούν οι στόχοι της παρούσας συμφωνίας.
 2. Με την επιφύλαξη των διατάξεων του άρθρου 7, τα μέρη συμφωνούν να συνεργασθούν, μεταξύ άλλων με διευκόλυνση της υποστήριξης, στους ακόλουθους τομείς:
 α)
 ενίσχυση της περιφερειακής ολοκλήρωσης και βελτίωση της παρακολούθησης, της εφαρμογής και της επιβολής μέτρων ΥΦΥ, σύμφωνα με το άρθρο 56, συμπεριλαμβανομένων των εκδηλώσεων κατάρτισης και ενημέρωσης για το ρυθμιστικό προσωπικό. Οι συμπράξεις δημόσιου και ιδιωτικού τομέα μπορούν να υποστηρίζονται για την επίτευξη των στόχων αυτών·
 β)
 θέσπιση των κατάλληλων ρυθμίσεων για την ανταλλαγή εμπειρογνωμοσύνης, με σκοπό την αντιμετώπιση ζητημάτων σχετικά με την υγεία των φυτών και των ζώων και τη δημόσια υγεία, καθώς και εκδηλώσεις κατάρτισης και ενημέρωσης για το ρυθμιστικό προσωπικό·
 γ)
 ανάπτυξη της ικανότητας των επιχειρήσεων, ιδίως των επιχειρήσεων CARIFORUM, να πληρούν τις ρυθμιστικές απαιτήσεις και τις απαιτήσεις της αγοράς·
 δ)
 συνεργασία στο επίπεδο των διεθνών φορέων που αναφέρονται στο άρθρο 52, συμπεριλαμβανομένης της διευκόλυνσης της συμμετοχής εκπροσώπων των κρατών CARIFORUM στις συνεδριάσεις των εν λόγω φορέων.
 ΤΙΤΛΟΣ II
 ΕΠΕΝΔΥΣΕΙΣ, ΕΜΠΟΡΙΟ ΣΤΟΝ ΤΟΜΕΑ ΤΩΝ ΥΠΗΡΕΣΙΩΝ ΚΑΙ ΗΛΕΚΤΡΟΝΙΚΟ ΕΜΠΟΡΙΟ
 ΚΕΦΑΛΑΙΟ 1
 Γενικές διατάξεις
 Άρθρο 60
 Στόχος, πεδίο εφαρμογής και κάλυψη
 1. Τα μέρη και τα υπογράφοντα κράτη CARIFORUM, επιβεβαιώνοντας τις δεσμεύσεις τους βάσει της συμφωνίας του ΠΟΕ και με σκοπό τη διευκόλυνση της περιφερειακής ολοκλήρωσης και της αειφόρου ανάπτυξης των υπογραφόντων κρατών CARIFORUM και της ομαλής και βαθμιαίας ενσωμάτωσής τους στην παγκόσμια οικονομία, καθορίζουν τις αναγκαίες ρυθμίσεις για την προοδευτική, αμοιβαία και ασύμμετρη απελευθέρωση των επενδύσεων και του εμπορίου στον τομέα των υπηρεσιών, καθώς και για τη συνεργασία στο ηλεκτρονικό εμπόριο.
 2. Καμία διάταξη του παρόντος τίτλου δεν μπορεί να θεωρηθεί ότι απαιτεί την ιδιωτικοποίηση των δημόσιων επιχειρήσεων ή ότι επιβάλλει οποιαδήποτε υποχρέωση όσον αφορά τις δημόσιες προμήθειες.
 3. Οι διατάξεις του παρόντος τίτλου δεν ισχύουν για τις επιδοτήσεις που χορηγούνται από τα μέρη ή τα υπογράφονται κράτη CARIFORUM.
 4. Σύμφωνα με τις διατάξεις του παρόντος τίτλου, τα μέρη και τα υπογράφοντα κράτη CARIFORUM διατηρούν το δικαίωμα να ρυθμίζουν και να θεσπίζουν νέους κανονισμούς για την εκπλήρωση θεμιτών πολιτικών στόχων.
 5.


text:
Ο παρών τίτλος δεν εφαρμόζεται σε μέτρα για φυσικά πρόσωπα που επιζητούν πρόσβαση στην αγορά εργασίας του μέρους ΕΚ ή των υπογραφόντων κρατών CARIFORUM ούτε σε μέτρα για την υπηκοότητα, τη διαμονή ή την απασχόληση σε μόνιμη βάση.
 Καμία διάταξη του παρόντος τίτλου δεν απαγορεύει στα μέρη ή στα υπογράφοντα κράτη CARIFORUM να εφαρμόζουν μέτρα για τη ρύθμιση της εισόδου ή της προσωρινής διαμονής φυσικών προσώπων στο έδαφός τους, συμπεριλαμβανομένων των μέτρων που είναι αναγκαία για την προστασία της ακεραιότητας των φυσικών προσώπων και την εξασφάλιση της ομαλής διασυνοριακής κυκλοφορίας τους, υπό την προϋπόθεση ότι τα εν λόγω μέτρα δεν εφαρμόζονται έτσι ώστε να αναιρούν, εν όλω ή εν μέρει, τα οφέλη που απορρέουν για οποιοδήποτε μέρος από τους όρους της συγκεκριμένης υποχρέωσης.
 Άρθρο 61
 Ορισμοί
 Για τους σκοπούς του παρόντος τίτλου, νοούνται ως:
 α)
 «μέτρο», κάθε μέτρο που λαμβάνεται από τα μέρη ή από τα υπογράφοντα κράτη CARIFORUM, είτε υπό τη μορφή νόμου, κανονισμού, κανόνα, διαδικασίας, απόφασης, διοικητικής πράξης είτε υπό οποιαδήποτε άλλη μορφή·
 β)
 «μέτρα που εγκρίνονται ή διατηρούνται από τα μέρη ή από τα υπογράφοντα κράτη CARIFORUM», μέτρα που λαμβάνονται από:
 i)
 κεντρικές, περιφερειακές ή τοπικές διοικήσεις και αρχές, και
 ii)
 μη κυβερνητικά όργανα κατά την άσκηση των αρμοδιοτήτων που μεταβιβάζονται από κεντρικές, περιφερειακές ή τοπικές διοικήσεις και αρχές·
 γ)
 «φυσικό πρόσωπο του μέρους ΕΚ» ή «φυσικό πρόσωπο των υπογραφόντων κρατών CARIFORUM», υπήκοος ενός των κρατών μελών της Ευρωπαϊκής Ένωσης ή των υπογραφόντων κρατών CARIFORUM σύμφωνα με την αντίστοιχη νομοθεσία τους·
 δ)
 «νομικό πρόσωπο», κάθε νομική οντότητα που έχει δεόντως συσταθεί ή οργανωθεί, βάσει της ισχύουσας νομοθεσίας, κερδοσκοπικού ή μη χαρακτήρα, η οποία ανήκει στον ιδιωτικό ή το δημόσιο τομέα, συμπεριλαμβανομένων των εταιρειών, των οικονομικών συνασπισμών μεγάλων επιχειρήσεων, των προσωπικών εταιρειών, των κοινών επιχειρήσεων, των ατομικών επιχειρήσεων ή των ενώσεων·
 ε)
 «νομικό πρόσωπο μέρους», νομικό πρόσωπο του μέρους ΕΚ ή ενός υπογράφοντος κράτους CARIFORUM, που συγκροτείται σύμφωνα με τους νόμους κράτους μέλους της Ευρωπαϊκής Ένωσης ή ενός υπογράφοντος κράτους CARIFORUM, αντίστοιχα, και έχει την επίσημη έδρα του, την κεντρική διοίκησή του ή την κύρια θέση επιχειρήσεώς του στο έδαφος για το οποίο ισχύει η Συνθήκη περί ιδρύσεως της Ευρωπαϊκής Κοινότητας ή στο έδαφος ενός υπογράφοντος κράτους CARIFORUM, αντίστοιχα.
 Εάν το νομικό πρόσωπο έχει μόνον την επίσημη έδρα του ή την κεντρική διοίκησή του στο έδαφος στο οποίο εφαρμόζεται η Συνθήκη περί ιδρύσεως της Ευρωπαϊκής Κοινότητας ή στο έδαφος των υπογραφόντων κρατών CARIFORUM, αντίστοιχα, δεν θεωρείται ως νομικό πρόσωπο του μέρους ΕΚ ή του υπογράφοντος κράτους CARIFORUM, αντίστοιχα, εκτός εάν συμμετέχει σε ουσιαστικές επιχειρηματικές δραστηριότητες (5) στο έδαφος στο οποίο ισχύει η Συνθήκη περί ιδρύσεως της Ευρωπαϊκής Κοινότητας ή ενός υπογράφοντος κράτους CARIFORUM αντίστοιχα.
 Παρά την προηγούμενη παράγραφο, οι ναυτιλιακές εταιρείες που ιδρύονται εκτός μέρους ΕΚ ή των κρατών CARIFORUM και ελέγχονται από τους υπηκόους κράτους μέλους της Ευρωπαϊκής Ένωσης ή ενός υπογράφοντος κράτους CARIFORUM αντίστοιχα, είναι επίσης δικαιούχοι των διατάξεων της παρούσας συμφωνίας, εάν τα σκάφη τους έχουν νηολογηθεί σύμφωνα με την αντίστοιχη νομοθεσία τους, στο εν λόγω κράτος μέλος της Ευρωπαϊκής Ένωσης ή σε υπογράφον κράτος


text:
CARIFORUM και φέρουν τη σημαία κράτους μέλους της Ευρωπαϊκής Ένωσης ή υπογράφοντος κράτους CARIFORUM·
 στ)
 «συμφωνία οικονομικής ολοκλήρωσης», συμφωνία που ουσιαστικά απελευθερώνει το εμπόριο στον τομέα των υπηρεσιών και των επενδύσεων σύμφωνα με τους κανόνες του ΠΟΕ.
 Άρθρο 62
 Μελλοντική απελευθέρωση
 Κατά την επιδίωξη των στόχων της παρούσας συμφωνίας, τα μέρη αναλαμβάνουν περαιτέρω διαπραγματεύσεις σχετικά με τις επενδύσεις και το εμπόριο στον τομέα των υπηρεσιών το αργότερο πέντε έτη από την ημερομηνία ενάρξεως ισχύος της παρούσας συμφωνίας με στόχο την ενίσχυση των γενικών δεσμεύσεων που ανελήφθησαν βάσει του παρόντος τίτλου.
 Άρθρο 63
 Εφαρμογή στην Κοινοπολιτεία των Νήσων Μπαχάμες και στη Δημοκρατία της Αϊτής
 Με σκοπό την ενσωμάτωση στο παράρτημα IV των υποχρεώσεων της Κοινοπολιτείας των Νήσων Μπαχάμες και της Δημοκρατίας της Αϊτής, οι οποίες πρέπει να είναι συμβατές με τις σχετικές απαιτήσεις δυνάμει της Γενικής Συμφωνίας για το εμπόριο στις υπηρεσίες (εφεξής GATS), τα μέρη και τα υπογράφοντα κράτη CARIFORUM προβαίνουν σε αλλαγές σε αυτό το παράρτημα με απόφαση της επιτροπής εμπορίου και ανάπτυξης CARIFORUM-ΕΚ το αργότερο εντός έξι μηνών από την υπογραφή της παρούσας συμφωνίας. Εν αναμονή της λήψης τέτοιας απόφασης, η προτιμησιακή μεταχείριση που χορηγείται από το μέρος ΕΚ βάσει του παρόντος τίτλου δεν είναι εφαρμοστέα για την Κοινοπολιτεία των Νήσων Μπαχάμες και της Δημοκρατίας της Αϊτής.
 Άρθρο 64
 Περιφερειακή ολοκλήρωση CARIFORUM
 1. Τα μέρη αναγνωρίζουν ότι η οικονομική ολοκλήρωση των κρατών CARIFORUM, μέσω της προοδευτικής άρσης των υπόλοιπων εμποδίων και της παροχής κατάλληλων ρυθμιστικών πλαισίων για το εμπόριο στον τομέα των υπηρεσιών και των επενδύσεων, συμβάλλει στην εμβάθυνση της διαδικασίας περιφερειακής ολοκλήρωσής τους και στην υλοποίηση των στόχων της παρούσας συμφωνίας.
 2. Τα μέρη αναγνωρίζουν περαιτέρω ότι οι αρχές που ορίζονται στο κεφάλαιο 5 του παρόντος τίτλου για την υποστήριξη της προοδευτικής απελευθέρωσης των επενδύσεων και του εμπορίου στον τομέα των υπηρεσιών μεταξύ των μερών, παρέχουν χρήσιμο πλαίσιο για την περαιτέρω απελευθέρωση των επενδύσεων και του εμπορίου στον τομέα των υπηρεσιών μεταξύ των κρατών CARIFORUM στο πλαίσιο της περιφερειακής ολοκλήρωσής τους.
 ΚΕΦΑΛΑΙΟ 2
 Εμπορική παρουσία
 Άρθρο 65
 Ορισμοί
 Για τους σκοπούς του παρόντος κεφαλαίου, νοούνται ως:
 α)
 «εμπορική παρουσία», κάθε είδος επιχειρηματικής ή επαγγελματικής δραστηριότητας μέσω:
 i)
 της σύστασης, αγοράς ή διατήρησης νομικού προσώπου (6), είτε
 ii)
 της δημιουργίας ή διατήρησης ενός υποκαταστήματος ή γραφείου αντιπροσωπείας εντός του εδάφους του μέρους ΕΚ ή των υπογραφόντων κρατών CARIFORUM με σκοπό την άσκηση οικονομικής δραστηριότητας·
 β)
 «επενδυτής», κάθε φυσικό ή νομικό πρόσωπο που ασκεί οικονομική δραστηριότητα μέσω της σύστασης οικονομικής παρουσίας·
 γ)
 «επενδυτής ενός μέρους», φυσικό ή νομικό πρόσωπο του μέρους ΕΚ ή φυσικό ή νομικό πρόσωπο ενός υπογράφοντος κράτους CARIFORUM που ασκεί οικονομική δραστηριότητα μέσω της σύστασης εμπορικής παρουσίας·
 δ)
 «οικονομική δραστηριότητα», ενέργεια που δεν περιλαμβάνει δραστηριότητες που πραγματοποιούνται κατά την άσκηση κυβερνητικής εξουσίας, ήτοι δραστηριότητες που δεν πραγματοποιούνται ούτε σε εμπορική βάση ούτε σε πλαίσιο ανταγωνισμού με έναν ή περισσότερους οικονομικούς φορείς·
 ε)
 «θυγατρική εταιρεία» νομικού προσώπου, το νομικό πρόσωπο επί του οποίου ασκείται ουσιαστικός έλεγχος από άλλο νομικό πρόσωπο (7)·
 στ)
 «υποκατάστημα» ενός νομικού προσώπου, φορέας άσκησης επιχειρηματικών δραστηριοτήτων χωρίς ίδια νομική προσωπικότητα, με χαρακτήρα νομιμότητας,


text:
όπως η επέκταση μιας μητρικής επιχείρησης, που διαθέτει διευθυντικό προσωπικό και τον υλικό εξοπλισμό που απαιτούνται για τη διενέργεια επιχειρηματικών δραστηριοτήτων με τρίτους οι οποίοι, αν και γνωρίζουν ότι, αν χρειαστεί, υφίσταται νομικός δεσμός με τη μητρική επιχείρηση, η έδρα της οποίας βρίσκεται στην αλλοδαπή, δεν είναι υποχρεωμένοι να διαπραγματεύονται άμεσα με τη μητρική αυτή επιχείρηση, αλλά μπορούν να συναλλάσσονται στον τόπο του φορέα των επιχειρηματικών δραστηριοτήτων που συνιστά την επέκταση.
 Άρθρο 66
 Κάλυψη
 Το παρόν κεφάλαιο εφαρμόζεται σε μέτρα των μερών ή των υπογραφόντων κρατών CARIFORUM που επηρεάζουν την εμπορική παρουσία (8) σε όλες τις οικονομικές δραστηριότητες, με εξαίρεση:
 α)
 μεταλλεία, παραγωγή και επεξεργασία πυρηνικών υλικών·
 β)
 παραγωγή ή εμπόριο όπλων, πυρομαχικών και πολεμικού υλικού·
 γ)
 οπτικοακουστικές υπηρεσίες·
 δ)
 εθνικές θαλάσσιες ενδομεταφορές (9)· και
 ε)
 εθνικές και διεθνείς αεροπορικές υπηρεσίες, είτε τακτικές είτε μη τακτικές, και υπηρεσίες που συνδέονται άμεσα με την άσκηση των δικαιωμάτων κυκλοφορίας με εξαίρεση:
 i)
 τις υπηρεσίες επισκευής και συντήρησης αεροσκαφών κατά τις οποίες ένα αεροσκάφος αποσύρεται από τη γραμμή·
 ii)
 την πώληση και την προώθηση στην αγορά υπηρεσιών αερομεταφορών·
 iii)
 τις υπηρεσίες τις σχετικές με το ηλεκτρονικό σύστημα κρατήσεων (ΗΣΚ)·
 iv)
 άλλες βοηθητικές υπηρεσίες που διευκολύνουν τη λειτουργία των αερομεταφορέων, όπως οι επίγειες υπηρεσίες διακίνησης, οι υπηρεσίες ενοικίασης αεροσκαφών με πλήρωμα και οι υπηρεσίες διαχείρισης αερολιμένων.
 Άρθρο 67
 Πρόσβαση στην αγορά
 1. Όσον αφορά την πρόσβαση στην αγορά μέσω εμπορικής παρουσίας, το μέρος ΕΚ και τα υπογράφοντα κράτη CARIFORUM παρέχουν στις εμπορικές παρουσίες και στους επενδυτές του άλλου μέρους μεταχείριση όχι λιγότερο ευνοϊκή από αυτήν που προβλέπεται στις ειδικές υποχρεώσεις που περιλαμβάνονται στο παράρτημα IV.
 2. Σε τομείς στους οποίους αναλαμβάνονται υποχρεώσεις πρόσβασης στην αγορά, τα μέτρα που δεν διατηρούνται ούτε λαμβάνονται από το μέρος ΕΚ και τα υπογράφοντα κράτη CARIFORUM είτε σε επίπεδο περιφερειακής υποδιαίρεσης είτε στο σύνολο του εδάφους τους, εκτός αν ορίζεται άλλως στο παράρτημα IV, είναι τα εξής:
 α)
 περιορισμοί ως προς τον αριθμό των εμπορικών παρουσιών υπό μορφήν είτε αριθμητικών ποσοστώσεων, μονοπωλίων ή κατ’ αποκλειστικότητα παροχής υπηρεσιών είτε άλλων απαιτήσεων εμπορικής παρουσίας, όπως η εξέταση οικονομικών αναγκών·
 β)
 περιορισμοί ως προς τη συνολική αξία συναλλαγών ή στοιχείων του ενεργητικού υπό μορφήν είτε αριθμητικών ποσοστώσεων είτε απαίτησης εξέτασης οικονομικών αναγκών·
 γ)
 περιορισμοί όσον αφορά το συνολικό αριθμό λειτουργιών είτε ως προς τη συνολική ποσότητα απόδοσης εκφρασμένης σε καθορισμένες αριθμητικές μονάδες υπό τη μορφήν ποσοστώσεων είτε ως προς την απαίτηση εξέτασης οικονομικών αναγκών (10)·
 δ)
 περιορισμοί όσον αφορά τη συμμετοχή ξένου κεφαλαίου υπό μορφήν ανώτατων ποσοστιαίων περιορισμών στις μετοχές που κατέχουν αλλοδαποί ή τη συνολική αξία μεμονωμένων ή συνολικών ξένων επενδύσεων, και
 ε)
 μέτρα που επιβάλλουν περιορισμούς ή απαιτούν ειδικές μορφές εμπορικής παρουσίας (θυγατρική, υποκατάστημα, γραφείο αντιπροσωπείας) (11) ή κοινές επιχειρήσεις μέσω των οποίων επενδυτής του άλλου μέρους μπορεί να ασκήσει οικονομική δραστηριότητα.
 Άρθρο 68
 Εθνική μεταχείριση
 1. Στους τομείς για τους οποίους οι υποχρεώσεις πρόσβασης στην αγορά περιλαμβάνονται στο παράρτημα IV και με την επιφύλαξη ενδεχομένως όρων και περιορισμών που παρατίθενται στο παράρτημα αυτό, σε ό,τι αφορά όλα τα μέτρα που επηρεάζουν την εμπορική παρουσία, το μέρος ΕΚ και τα


text:
υπογράφοντα κράτη CARIFORUM χορηγούν στις εμπορικές παρουσίες και στους επενδυτές του άλλου μέρους μεταχείριση όχι λιγότερο ευνοϊκή από εκείνη που χορηγούν στις δικές τους εμπορικές παρουσίες και επενδυτές.
 2. Το μέρος ΕΚ και τα υπογράφοντα κράτη CARIFORUM μπορούν να καλύπτουν την απαίτηση της παραγράφου 1 χορηγώντας, στις εμπορικές παρουσίες και τους επενδυτές του άλλου μέρους, είτε επίσημα πανομοιότυπη μεταχείριση είτε επίσημα διαφορετική μεταχείριση από εκείνη που χορηγούν στις δικές τους εμπορικές παρουσίες και επενδυτές.
 3. Η επίσημα πανομοιότυπη ή επίσημα διαφορετική μεταχείριση θεωρείται ότι είναι λιγότερο ευνοϊκή εάν τροποποιεί τους όρους του ανταγωνισμού υπέρ των εμπορικών παρουσιών και επενδυτών του μέρους ΕΚ ή των υπογραφόντων κρατών CARIFORUM σε σύγκριση με παρόμοιες εμπορικές παρουσίες και επενδυτές του άλλου μέρους.
 4. Οι συγκεκριμένες υποχρεώσεις που αναλαμβάνονται βάσει του παρόντος άρθρου δεν νοείται ότι απαιτούν από το μέρος ΕΚ ή τα υπογράφοντα κράτη CARIFORUM να αντισταθμίσουν τα εγγενή ανταγωνιστικά μειονεκτήματα που προκύπτουν από τον εξωγενή χαρακτήρα των σχετικών εμπορικών παρουσιών και επενδυτών.
 Άρθρο 69
 Κατάλογοι υποχρεώσεων
 Οι τομείς που απελευθερώνονται από το μέρος ΕΚ και από τα υπογράφοντα κράτη CARIFORUM σύμφωνα με το παρόν κεφάλαιο και, μέσω επιφυλάξεων, η πρόσβαση στην αγορά και οι εθνικοί περιορισμοί μεταχείρισης που εφαρμόζονται σε εμπορικές παρουσίες και επενδυτές του άλλου μέρους στους εν λόγω τομείς, παρατίθενται στους καταλόγους υποχρεώσεων που περιλαμβάνονται στο παράρτημα IV.
 Άρθρο 70
 Μεταχείριση του μάλλον ευνοούμενου κράτους
 1. Όσον αφορά τυχόν μέτρα που επηρεάζουν την εμπορική παρουσία που καλύπτεται από το παρόν κεφάλαιο:
 α)
 το μέρος ΕΚ παρέχει σε εμπορικές παρουσίες και επενδυτές των υπογραφόντων κρατών CARIFORUM μεταχείριση όχι λιγότερο ευνοϊκή από την πλέον ευνοϊκή μεταχείριση που εφαρμόζεται σε ομοειδείς εμπορικές παρουσίες και επενδυτές οποιασδήποτε τρίτης χώρας με την οποία συνάπτει συμφωνία οικονομικής ολοκλήρωσης μετά την υπογραφή της παρούσας συμφωνίας·
 β)
 τα υπογράφοντα κράτη CARIFORUM παρέχουν σε εμπορικές παρουσίες και επενδυτές του μέρους ΕΚ μεταχείριση όχι λιγότερο ευνοϊκή από την πλέον ευνοϊκή μεταχείριση που εφαρμόζεται σε ομοειδείς εμπορικές παρουσίες και επενδυτές οποιασδήποτε σημαντικής εμπορικής οικονομίας με την οποία συνάπτουν συμφωνία οικονομικής ολοκλήρωσης μετά την υπογραφή της παρούσας συμφωνίας.
 2. Όταν μέρος ή υπογράφον κράτος CARIFORUM συνάπτει συμφωνία περιφερειακής οικονομικής ολοκλήρωσης που δημιουργεί εσωτερική αγορά ή που απαιτεί από τα μέρη να προβούν στη σημαντική προσέγγιση της νομοθεσίας τους με σκοπό την άρση εμποδίων που δεν εισάγουν διακρίσεις στην εμπορική παρουσία και στο εμπόριο στον τομέα των υπηρεσιών, η μεταχείριση που το εν λόγω μέρος ή υπογράφον κράτος CARIFORUM χορηγεί στις εμπορικές παρουσίες και επενδυτές τρίτων χωρών σε τομείς που υπόκεινται στην εσωτερική αγορά ή στη σημαντική προσέγγιση της νομοθεσίας δεν καλύπτεται από τη διάταξη της παραγράφου 1 (12).
 3. Οι υποχρεώσεις που ορίζονται στην παράγραφο 1 δεν ισχύουν σε μεταχείριση που χορηγείται:
 α)
 βάσει μέτρων που προβλέπουν την αναγνώριση περιορισμών, αδειών ή μέτρων προληπτικής εποπτείας σύμφωνα με το άρθρο VII της GATS ή του παραρτήματός της για τις χρηματοπιστωτικές υπηρεσίες,
 β)
 βάσει οποιασδήποτε διεθνούς συμφωνίας ή ρύθμισης που αφορά, εν όλω ή κυρίως, τη φορολογία, ή
 γ)
 βάσει μέτρων που επωφελούνται από την κάλυψη μιας εξαίρεσης κατόπιν της εφαρμογής της ρήτρας του μάλλον


text:
ευνοημένου κράτους που απαριθμούνται σύμφωνα με το άρθρο II.2 της GATS.
 4. Για τον σκοπό της παρούσας διάταξης, ως «σημαντική εμπορική οικονομία» νοείται κάθε ανεπτυγμένη χώρα ή κάθε χώρα που αντιπροσωπεύει ποσοστό των παγκόσμιων εμπορικών εξαγωγών πάνω από ένα τοις εκατό (1 %) ετησίως πριν από την έναρξη ισχύος της συμφωνίας οικονομικής ολοκλήρωσης, η οποία αναφέρεται στην παράγραφο 1 ή κάθε ομάδα χωρών που δρα ατομικά, συλλογικά ή μέσω συμφωνίας οικονομικής ολοκλήρωσης, η οποία αντιπροσωπεύει συλλογικά ποσοστό των παγκόσμιων εμπορικών εξαγωγών άνω του ενάμιση τοις εκατό (1,5 %) ετησίως πριν από την έναρξη ισχύος της συμφωνίας οικονομικής ολοκλήρωσης η οποία αναφέρεται στην παράγραφο 1 (13).
 5. Όταν οιοδήποτε υπογράφον κράτος CARIFORUM γίνεται μέρος σε συμφωνία οικονομικής ολοκλήρωσης με τρίτο μέρος που αναφέρεται στην παράγραφο 1 στοιχείο β) και η συμφωνία αυτή προβλέπει, για το εν λόγω τρίτο μέρος, ευνοϊκότερη μεταχείριση απ’ ό,τι χορηγείται από το υπογράφον κράτος CARIFORUM στο μέρος ΕΚ σύμφωνα με την παρούσα συμφωνία, τα μέρη αρχίζουν διαβουλεύσεις. Τα μέρη μπορούν να αποφασίσουν κατά πόσο το οικείο υπογράφον κράτος CARIFORUM μπορεί να απορρίψει την ευνοϊκότερη μεταχείριση που περιλαμβάνεται στη συμφωνία οικονομικής ολοκλήρωσης με το μέρος ΕΚ. Το κοινό συμβούλιο CARIFORUM-ΕΚ μπορεί να λαμβάνει τα τυχόν αναγκαία μέτρα για την προσαρμογή των διατάξεων της παρούσας συμφωνίας.
 Άρθρο 71
 Άλλες συμφωνίες
 Καμία διάταξη της παρούσας συμφωνίας δεν θεωρείται ότι περιορίζει τα δικαιώματα των επενδυτών των μερών να επωφεληθούν από οποιαδήποτε ευνοϊκότερη μεταχείριση που προβλέπεται σε οποιαδήποτε υφιστάμενη ή μελλοντική διεθνή συμφωνία σχετικά με τις επενδύσεις, με κράτος μέλος της Ευρωπαϊκής Ένωσης και υπογράφον κράτος CARIFORUM.
 Άρθρο 72
 Συμπεριφορά επενδυτών
 Το μέρος ΕΚ και τα υπογράφοντα κράτη CARIFORUM συνεργάζονται και λαμβάνουν, εντός των αντίστοιχων εδαφών τους, τα μέτρα που ενδέχεται να είναι αναγκαία για να εξασφαλισθεί ότι, μεταξύ άλλων, μέσω εθνικής νομοθεσίας:
 α)
 Απαγορεύεται στους επενδυτές, οι οποίοι θεωρούνται σχετικά υπόλογοι, να προσφεύγουν, να υπόσχονται ή να δίδουν οποιοδήποτε αθέμιτο οικονομικό ή άλλο πλεονέκτημα, είτε άμεσα είτε μέσω ενδιαμέσων, σε οποιονδήποτε δημόσιο υπάλληλο ή μέλος της οικογένειάς του (της) ή σε επιχειρηματικούς συνεταίρους ή σε άλλο άτομο πολύ κοντά στον υπάλληλο, στο εν λόγω άτομο ή σε τρίτο μέρος, προκειμένου ο υπάλληλος ή το τρίτο μέρος να ενεργήσει ή να απέχει από ενέργειες όσον αφορά την εκτέλεση υπαλληλικών καθηκόντων ή προκειμένου να επιτύχει τυχόν εύνοια σε σχέση με προτεινόμενη επένδυση ή τυχόν άδειες, συμβάσεις ή άλλα δικαιώματα σε σχέση με επένδυση.
 β)
 Οι επενδυτές ενεργούν σύμφωνα με τους θεμελιώδεις κανόνες εργασίας, όπως απαιτείται από τη Δήλωση της Διεθνούς Οργάνωσης Εργασίας (ΔΟΕ) περί Θεμελιωδών Αρχών και Δικαιωμάτων Εργασίας του 1998, στην οποία είναι μέρη το μέρος ΕΚ και τα υπογράφοντα κράτη CARIFORUM (14).
 γ)
 Οι επενδυτές δεν διαχειρίζονται ούτε διοικούν τις επενδύσεις τους κατά τρόπο που παρακάμπτει τις διεθνείς περιβαλλοντικές ή εργασιακές υποχρεώσεις που απορρέουν από συμφωνίες στις οποίες είναι μέρη το μέρος ΕΚ και τα υπογράφοντα κράτη CARIFORUM.
 δ)
 Οι επενδυτές ιδρύουν και διατηρούν, εφόσον ενδείκνυται, διαδικασίες σύνδεσης με την τοπική κοινότητα, ιδίως σε έργα που περιλαμβάνουν εκτεταμένες φυσικές δραστηριότητες με βάση τους πόρους, εφόσον δεν αναιρούν, εν όλω ή εν


text:
μέρει, τα οφέλη που απορρέουν για το άλλο μέρος, υπό τους όρους της συγκεκριμένης υποχρέωσης.
 Άρθρο 73
 Διατήρηση των προτύπων
 Το μέρος ΕΚ και τα υπογράφοντα κράτη CARIFORUM εξασφαλίζουν ότι δεν ενθαρρύνονται οι ξένες άμεσες επενδύσεις με τη μείωση της εγχώριας περιβαλλοντικής νομοθεσίας και των προτύπων καθώς και της νομοθεσίας και των προτύπων για την εργασία ή την υγεία και την ασφάλεια κατά την εργασία ή με τη μείωση των θεμελιωδών εργασιακών κανόνων ή των νόμων που στοχεύουν στην προστασία και την προαγωγή της πολιτιστικής ποικιλομορφίας.
 Άρθρο 74
 Επανεξέταση
 Με σκοπό την προοδευτική απελευθέρωση των επενδύσεων, τα μέρη επανεξετάζουν το νομικό πλαίσιο για τις επενδύσεις, το επενδυτικό περιβάλλον καθώς και τη ροή των επενδύσεων μεταξύ τους σύμφωνα με τις δεσμεύσεις που έχουν αναλάβει στο πλαίσιο των διεθνών συμφωνιών το αργότερο τρία έτη μετά την έναρξη ισχύος της παρούσας συμφωνίας και, στη συνέχεια, σε τακτικά διαστήματα.
 ΚΕΦΑΛΑΙΟ 3
 Διασυνοριακή παροχή υπηρεσιών
 Άρθρο 75
 Κάλυψη και ορισμοί
 1. Το παρόν κεφάλαιο ισχύει για μέτρα των μερών ή των υπογραφόντων κρατών CARIFORUM που επηρεάζουν τη διασυνοριακή παροχή όλων των υπηρεσιών, με εξαίρεση:
 α)
 τις οπτικοακουστικές υπηρεσίες·
 β)
 τις εθνικές θαλάσσιες ενδομεταφορές (15) και
 γ)
 τις εθνικές και διεθνείς αεροπορικές υπηρεσίες, είτε τακτικές είτε μη τακτικές, και τις υπηρεσίες που συνδέονται άμεσα με την άσκηση των δικαιωμάτων κυκλοφορίας, με εξαίρεση:
 i)
 τις υπηρεσίες επισκευής και συντήρησης αεροσκαφών κατά τις οποίες ένα αεροσκάφος αποσύρεται από τη γραμμή·
 ii)
 την πώληση και την προώθηση στην αγορά υπηρεσιών αερομεταφορών·
 iii)
 τις υπηρεσίες σχετικά με το ηλεκτρονικό σύστημα κρατήσεων (ΗΣΚ), και
 iv)
 άλλες βοηθητικές υπηρεσίες που διευκολύνουν τη λειτουργία των αερομεταφορέων, όπως οι επίγειες υπηρεσίες διακίνησης, οι υπηρεσίες ενοικίασης αεροσκάφους με πλήρωμα και οι υπηρεσίες διαχείρισης αερολιμένος.
 2. Για τον σκοπό του παρόντος κεφαλαίου:
 α)
 η διασυνοριακή παροχή υπηρεσιών ορίζεται ως η παροχή μιας υπηρεσίας:
 i)
 από το έδαφος ενός μέρους στο έδαφος του άλλου μέρους (τρόπος 1)·
 ii)
 στο έδαφος μέρους για τους χρήστες υπηρεσιών του άλλου μέρους (τρόπος 2)·
 β)
 ο όρος «υπηρεσίες» περιλαμβάνει το σύνολο των υπηρεσιών σε όλους τους τομείς, με εξαίρεση τις υπηρεσίες που παρέχονται κατά την άσκηση κρατικής εξουσίας·
 γ)
 ως «υπηρεσίες που παρέχονται κατά την άσκηση κρατικής εξουσίας», νοούνται οι υπηρεσίες που δεν παρέχονται ούτε σε εμπορική βάση ούτε ανταγωνιστικά σε σχέση με έναν ή περισσότερους παρόχους υπηρεσιών·
 δ)
 ως «πάροχος υπηρεσιών», νοείται κάθε φυσικό ή νομικό πρόσωπο που επιθυμεί να παράσχει ή που παρέχει υπηρεσία·
 ε)
 ως «φορέας παροχής υπηρεσιών ενός μέρους», νοείται ένα φυσικό ή νομικό πρόσωπο μέρους ΕΚ ή ένα φυσικό ή νομικό πρόσωπο ενός υπογράφοντος κράτους CARIFORUM που επιδιώκει να παράσχει ή παρέχει μια υπηρεσία·
 στ)
 ο όρος «παροχή υπηρεσίας» περιλαμβάνει την παραγωγή, διανομή, εμπορία, πώληση και διάθεση υπηρεσίας.
 Άρθρο 76
 Πρόσβαση στην αγορά
 1. Όσον αφορά την πρόσβαση στην αγορά μέσω της διασυνοριακής παροχής υπηρεσιών, το μέρος ΕΚ και τα υπογράφοντα κράτη CARIFORUM παραχωρούν στις υπηρεσίες και τους παρόχους υπηρεσιών του άλλου μέρους μεταχείριση όχι λιγότερο ευνοϊκή από αυτήν που προβλέπεται στις συγκεκριμένες δεσμεύσεις που περιλαμβάνονται στο παράρτημα IV.
 2. Σε τομείς στους οποίους αναλαμβάνονται υποχρεώσεις


text:
πρόσβασης στην αγορά, τα μέτρα τα οποία δεν διατηρούνται ούτε λαμβάνονται από το μέρος ΕΚ και από τα υπογράφοντα κράτη CARIFORUM, είτε σε επίπεδο περιφερειακής υποδιαίρεσης είτε στο σύνολο του εδάφους τους, εκτός αν ορίζεται άλλως στο παράρτημα IV, είναι τα εξής:
 α)
 περιορισμοί ως προς τον αριθμό των παρόχων υπηρεσιών, υπό μορφήν είτε αριθμητικών ποσοστώσεων, μονοπωλίων, αποκλειστικής παροχής υπηρεσιών είτε εξέτασης των οικονομικών αναγκών·
 β)
 περιορισμοί ως προς τη συνολική αξία συναλλαγών ή στοιχείων του ενεργητικού στον τομέα των υπηρεσιών, υπό μορφήν αριθμητικών ποσοστώσεων ή εξέτασης των οικονομικών αναγκών·
 γ)
 περιορισμοί ως προς το συνολικό αριθμό συναλλαγών στον τομέα των υπηρεσιών ή ως προς τη συνολική ποσότητα των παραγόμενων υπηρεσιών, η οποία εκφράζεται με καθορισμένες αριθμητικές μονάδες, υπό μορφή ποσοστώσεων ή εξέτασης των οικονομικών αναγκών.
 Άρθρο 77
 Εθνική μεταχείριση
 1. Στους τομείς στους οποίους οι υποχρεώσεις πρόσβασης στην αγορά περιλαμβάνονται στο παράρτημα IV, και με την επιφύλαξη τυχόν όρων και περιορισμών που καθορίζονται σε αυτό, το μέρος ΕΚ και τα υπογράφοντα κράτη CARIFORUM παρέχουν σε υπηρεσίες και παρόχους υπηρεσιών του άλλου μέρους, όσον αφορά όλα τα μέτρα που επηρεάζουν τη διασυνοριακή παροχή υπηρεσιών, μεταχείριση όχι λιγότερο ευνοϊκή από τη μεταχείριση που παραχωρούν στις δικές τους ομοειδείς υπηρεσίες και παρόχους υπηρεσιών.
 2. Το μέρος ΕΚ και τα υπογράφοντα κράτη CARIFORUM είναι δυνατόν να πληρούν την απαίτηση της παραγράφου 1 χορηγώντας στις υπηρεσίες και στους παρόχους υπηρεσιών του άλλου μέρους, είτε τυπικά πανομοιότυπη μεταχείριση με αυτή που παρέχουν στις δικές τους ομοειδείς υπηρεσίες και στους δικούς τους παρόχους υπηρεσιών είτε τυπικά διαφορετική μεταχείριση.
 3. Η τυπικά πανομοιότυπη ή τυπικά διαφορετική μεταχείριση θεωρείται ότι είναι λιγότερο ευνοϊκή εάν τροποποιεί τους όρους ανταγωνισμού υπέρ των υπηρεσιών ή των παρόχων υπηρεσιών του μέρους ΕΚ ή των υπογραφόντων κρατών CARIFORUM σε σύγκριση με ομοειδείς υπηρεσίες ή παρόχους ομοειδών υπηρεσιών του άλλου μέρους.
 4. Οι συγκεκριμένες υποχρεώσεις που αναλαμβάνονται βάσει του παρόντος άρθρου δεν συνεπάγεται ότι απαιτούν από το μέρος ΕΚ ή τα υπογράφοντα κράτη CARIFORUM να αντισταθμίζουν τα εγγενή ανταγωνιστικά μειονεκτήματα που απορρέουν από τον εξωγενή χαρακτήρα των σχετικών υπηρεσιών ή παρόχων υπηρεσιών.
 Άρθρο 78
 Κατάλογος δεσμεύσεων
 Οι τομείς που απελευθερώνονται από το μέρος ΕΚ και από τα υπογράφοντα κράτη CARIFORUM σύμφωνα με το παρόν κεφάλαιο και, μέσω επιφυλάξεων, η πρόσβαση στην αγορά και οι εθνικοί περιορισμοί μεταχείρισης που εφαρμόζονται σε υπηρεσίες και παρόχους υπηρεσιών του άλλου μέρους στους εν λόγω τομείς, καθορίζονται σε καταλόγους δεσμεύσεων που περιλαμβάνονται στο παράρτημα IV.
 Άρθρο 79
 Μεταχείριση του μάλλον ευνοούμενου κράτους
 1. Όσον αφορά τυχόν μέτρα που επηρεάζουν τη διασυνοριακή παροχή υπηρεσιών, η οποία καλύπτεται από το παρόν κεφάλαιο,
 α)
 το μέρος ΕΚ παραχωρεί σε υπηρεσίες και παρόχους υπηρεσιών των υπογραφόντων κρατών CARIFORUM μεταχείριση όχι λιγότερο ευνοϊκή από την πλέον ευνοϊκή μεταχείριση που εφαρμόζεται σε ομοειδείς υπηρεσίες και παρόχους ομοειδών υπηρεσιών οποιασδήποτε τρίτης χώρας με την οποία συνάπτει συμφωνία οικονομικής ολοκλήρωσης μετά την υπογραφή της παρούσας συμφωνίας·
 β)
 τα υπογράφοντα κράτη CARIFORUM χορηγούν στις υπηρεσίες και στους παρόχους υπηρεσιών του μέρους ΕΚ μεταχείριση όχι λιγότερο ευνοϊκή από την πλέον ευνοϊκή μεταχείριση που εφαρμόζεται σε ομοειδείς υπηρεσίες και παρόχους


text:
ομοειδών υπηρεσιών οποιασδήποτε εμπορικής οικονομίας με την οποία συνάπτουν συμφωνία οικονομικής ολοκλήρωσης μετά την υπογραφή της παρούσας συμφωνίας.
 2. Όταν ένα μέρος ή ένα υπογράφον κράτος CARIFORUM συνάπτει μια συμφωνία περιφερειακής οικονομικής ολοκλήρωσης που δημιουργεί μια εσωτερική αγορά ή απαιτεί από τα μέρη της να προβούν στη σημαντική προσέγγιση της νομοθεσίας τους με σκοπό την άρση εμποδίων που εισάγουν διακρίσεις στο εμπόριο στον τομέα των υπηρεσιών, η μεταχείριση την οποία το μέρος αυτό ή το υπογράφον κράτος CARIFORUM χορηγεί στις υπηρεσίες και τους παρόχους υπηρεσιών τρίτων χωρών σε τομείς που υπόκεινται στην εσωτερική αγορά ή στη σημαντική προσέγγιση νομοθεσίας δεν καλύπτεται από τη διάταξη της παραγράφου 1 (16).
 3. Οι υποχρεώσεις που καθορίζονται στην παράγραφο 1 δεν ισχύουν για τη μεταχείριση που χορηγείται:
 α)
 βάσει μέτρων που προβλέπουν την αναγνώριση προσόντων, αδειών ή μέτρων προληπτικής εποπτείας σύμφωνα με το άρθρο VII της GATS ή το παράρτημά της για τις χρηματοπιστωτικές υπηρεσίες,
 β)
 βάσει οποιασδήποτε διεθνούς συμφωνίας ή ρύθμισης που αφορά, εν όλω ή κυρίως, τη φορολογία, ή
 γ)
 βάσει μέτρων που επωφελούνται από την κάλυψη μιας εξαίρεσης από την εφαρμογή της ρήτρας του μάλλον ευνοημένου κράτους που παρατίθεται σύμφωνα με το άρθρο II.2 της GATS.
 4. Για τον σκοπό της εν λόγω διάταξης, ως «σημαντική εμπορική οικονομία» νοείται οιαδήποτε ανεπτυγμένη χώρα ή οιαδήποτε χώρα αντιπροσωπεύει ποσοστό των παγκόσμιων εμπορικών εξαγωγών άνω του ένα τοις εκατό (1 %) ετησίως πριν από την έναρξη ισχύος της συμφωνίας οικονομικής ολοκλήρωσης, η οποία αναφέρεται στην παράγραφο 1, ή οποιαδήποτε ομάδα χωρών που δρα μεμονωμένα, συλλογικά ή μέσω συμφωνίας οικονομικής ολοκλήρωσης, η οποία αντιπροσωπεύει συλλογικά ποσοστό των παγκόσμιων εξαγωγών εμπορευμάτων άνω του ενάμιση τοις εκατό (1,5 %) ετησίως πριν από την έναρξη ισχύος της συμφωνίας οικονομικής ολοκλήρωσης, η οποία αναφέρεται στην παράγραφο 1 (17).
 5. Όταν οιοδήποτε υπογράφων κράτος CARIFORUM γίνεται μέρος σε συμφωνία οικονομικής ολοκλήρωσης με τρίτο μέρος που αναφέρεται στην παράγραφο 1 στοιχείο β) και η εν λόγω συμφωνία προβλέπει ευνοϊκότερη μεταχείριση, σε αυτό το τρίτο μέρος, απ’ ό,τι χορηγείται από το υπογράφον κράτος CARIFORUM στο μέρος ΕΚ σύμφωνα με την παρούσα συμφωνία, τα μέρη αρχίζουν διαβουλεύσεις. Τα μέρη μπορούν να αποφασίσουν κατά πόσο το οικείο υπογράφον κράτος CARIFORUM μπορεί να απορρίψει την ευνοϊκότερη μεταχείριση που περιλαμβάνεται στη συμφωνία οικονομικής ολοκλήρωσης με το μέρος ΕΚ. Το κοινό συμβούλιο CARIFORUM-ΕΚ μπορεί να λαμβάνει τα τυχόν αναγκαία μέτρα για την προσαρμογή των διατάξεων της παρούσας συμφωνίας.
 ΚΕΦΑΛΑΙΟ 4
 Προσωρινή παρουσία φυσικών προσώπων για επιχειρηματικούς σκοπούς
 Άρθρο 80
 Κάλυψη και ορισμοί
 1. Το παρόν κεφάλαιο εφαρμόζεται σε μέτρα των μερών ή των υπογραφόντων κρατών CARIFORUM σχετικά με την είσοδο και την προσωρινή διαμονή στο έδαφός τους στελεχών, ασκούμενων πτυχιούχων, πωλητών επιχειρηματικών υπηρεσιών, παρόχων συμβατικών υπηρεσιών, ανεξάρτητων επαγγελματιών και προσωρινών επισκεπτών για επιχειρηματικούς σκοπούς, σύμφωνα με το άρθρο 60 παράγραφος 5.
 2. Για τους σκοπούς του παρόντος κεφαλαίου, νοούνται ως:
 α)
 «στελέχη», φυσικά πρόσωπα που απασχολούνται από ένα νομικό πρόσωπο του μέρους ΕΚ ή των υπογραφόντων κρατών CARIFORUM, πλην μη κερδοσκοπικού οργανισμού, και τα οποία είναι αρμόδια για τη σύσταση ή τον κατάλληλο έλεγχο, διοίκηση και λειτουργία


text:
μιας εμπορικής παρουσίας.
 Ο όρος «στελέχη» περιλαμβάνει «επιχειρηματικούς επισκέπτες» αρμόδιους για τη σύσταση μιας εμπορικής παρουσίας και «ενδοεταιρικές μεταθέσεις».
 —
 Ως «επιχειρηματικοί επισκέπτες», νοούνται τα φυσικά πρόσωπα που εργάζονται σε ανώτερη θέση και τα οποία είναι αρμόδια για τη σύσταση μιας εμπορικής παρουσίας. Δεν συμμετέχουν σε άμεσες συναλλαγές με το ευρύ κοινό και δεν λαμβάνουν αμοιβή από πηγή εντός του μέρους ΕΚ υποδοχής ή του υπογράφοντος κράτους CARIFORUM, αντίστοιχα.
 —
 Ως «ενδοεταιρικές μεταθέσεις», νοούνται τα φυσικά πρόσωπα του μέρους ΕΚ ή των υπογραφόντων κρατών CARIFORUM που απασχολούνταν από νομικό πρόσωπο ή ήταν εταίροι σε αυτό για τουλάχιστον ένα έτος και τα οποία μετατέθηκαν προσωρινά σε μια εμπορική παρουσία στο έδαφος του άλλου μέρους. Το οικείο φυσικό πρόσωπο πρέπει να ανήκει σε μια από τις ακόλουθες κατηγορίες:
 1.
 Διευθυντικά στελέχη:
 Ανώτερα στελέχη νομικού προσώπου που ασκούν κατ’ εξοχήν διευθυντικά καθήκοντα της εμπορικής παρουσίας υπό τη γενική εποπτεία ή τη διεύθυνση του διοικητικού συμβουλίου ή των μετόχων της επιχείρησης ή εξομοιούμενων παραγόντων· στα καθήκοντά τους περιλαμβάνονται τα εξής:
 i)
 διεύθυνση της εμπορικής παρουσίας ή τμήματος ή υποδιαίρεσης αυτής·
 ii)
 επίβλεψη και έλεγχος της εργασίας των άλλων υπαλλήλων με εποπτικές, τεχνικές ή διοικητικές αρμοδιότητες·
 iii)
 εξουσία να προσλαμβάνουν και να απολύουν προσωπικό ή να προτείνουν προσλήψεις, απολύσεις ή άλλες ενέργειες που αφορούν το προσωπικό.
 2.
 Ειδικοί:
 Άτομα που απασχολούνται από νομικό πρόσωπο και διαθέτουν ειδικές γνώσεις που είναι απαραίτητες για τη λειτουργία της εμπορικής παρουσίας, τον ερευνητικό εξοπλισμό, τις τεχνικές γνώσεις ή τη διαχείριση. Η αξιολόγηση των εν λόγω γνώσεων δύναται να αφορά, εκτός από τις ειδικές γνώσεις που αφορούν την εμπορική παρουσία, υψηλού επιπέδου προσόντα για τον συγκεκριμένο τύπο εργασίας ή εμπορίου που απαιτεί ειδικές τεχνικές γνώσεις, καθώς και την ιδιότητα μέλους αναγνωρισμένου επαγγέλματος.
 β)
 Ως «ασκούμενοι πτυχιούχοι», νοούνται τα φυσικά πρόσωπα του μέρους ΕΚ ή των υπογραφόντων κρατών CARIFORUM που απασχολήθηκαν από νομικό πρόσωπο του εν λόγω μέρους ΕΚ ή του υπογράφοντος κράτους CARIFORUM επί χρονικό διάστημα τουλάχιστον ενός έτους, διαθέτουν πανεπιστημιακό πτυχίο και μετατέθηκαν προσωρινά σε μια εμπορική παρουσία ή στη μητρική εταιρεία του νομικού προσώπου στο έδαφος του άλλου μέρους, με σκοπό την επαγγελματική εξέλιξη ή την απόκτηση κατάρτισης σε επιχειρηματικές τεχνικές ή μεθόδους (18).
 γ)
 Ως «πωλητές επιχειρηματικών υπηρεσιών», νοούνται τα φυσικά πρόσωπα του μέρους ΕΚ ή των υπογραφόντων κρατών CARIFORUM που είναι αντιπρόσωποι φορέα παροχής υπηρεσιών του εν λόγω μέρους ΕΚ ή υπογράφοντος κράτους CARIFORUM που επιζητούν προσωρινή είσοδο στο έδαφος του άλλου μέρους με σκοπό τη διαπραγμάτευση της πώλησης υπηρεσιών ή τη σύναψη συμφωνιών για την πώληση υπηρεσιών για τον εν λόγω πάροχο υπηρεσιών. Δεν συμμετέχουν στην πραγματοποίηση άμεσων πωλήσεων στο ευρύ κοινό και δεν λαμβάνουν αμοιβή από πηγή εντός του μέρους ΕΚ υποδοχής ή του υπογράφοντος κράτους CARIFORUM, αντίστοιχα.
 δ)
 Ως «συμβατικοί πάροχοι υπηρεσιών», νοούνται τα φυσικά πρόσωπα του μέρους ΕΚ ή των υπογραφόντων κρατών CARIFORUM που απασχολούνται από νομικό πρόσωπο του εν λόγω μέρους ΕΚ ή του υπογράφοντος κράτους CARIFORUM, το οποίο δεν έχει εμπορική παρουσία στο έδαφος του άλλου μέρους και το οποίο έχει συνάψει σύμβαση καλής πίστης (πλην εκείνης μέσω υπηρεσίας όπως


text:
ορίζεται με το CPC 872) για την παροχή υπηρεσιών με τελικό καταναλωτή στο δεύτερο μέρος απαιτώντας την παρουσία σε προσωρινή βάση των υπαλλήλων του στο εν λόγω μέρος έτσι ώστε να πληρωθεί η σύμβαση για την παροχή υπηρεσιών.
 ε)
 Ως «ανεξάρτητοι επαγγελματίες», νοούνται τα φυσικά πρόσωπα του μέρους ΕΚ ή των υπογραφόντων κρατών CARIFORUM που συμμετέχουν στην παροχή υπηρεσίας και είναι εγκατεστημένοι ως αυτοαπασχολούμενοι στο έδαφος του εν λόγω μέρους ΕΚ ή υπογράφοντος κράτους CARIFORUM και οι οποίοι δεν έχουν εμπορική παρουσία στο έδαφος του άλλου μέρους και έχουν συνάψει σύμβαση καλής πίστης (εκτός εκείνης μέσω υπηρεσίας όπως ορίζεται από το CPC 872) για την παροχή υπηρεσιών με τελικό καταναλωτή στο δεύτερο μέρος απαιτώντας την παρουσία τους σε προσωρινή βάση στο εν λόγω μέρος έτσι ώστε να πληρωθεί η σύμβαση για την παροχή υπηρεσιών (19).
 στ)
 Ως «τίτλοι», νοούνται διπλώματα, πιστοποιητικά και άλλα αποδεικτικά στοιχεία (επίσημης εκπαίδευσης) που εκδίδονται από αρχή καθορισμένη σύμφωνα με τις νομικές, κανονιστικές ή διοικητικές διατάξεις και τα οποία πιστοποιούν επιτυχή ολοκλήρωση επαγγελματικής κατάρτισης.
 Άρθρο 81
 Στελέχη και ασκούμενοι πτυχιούχοι
 1. Για κάθε τομέα που απελευθερώνεται σύμφωνα με το κεφάλαιο 2 του παρόντος τίτλου και υπό την προϋπόθεση τυχόν επιφυλάξεων που απαριθμούνται στο παράρτημα IV, το μέρος ΕΚ και τα υπογράφοντα κράτη CARIFORUM επιτρέπουν στους επενδυτές του άλλου μέρους να απασχολούν στις εμπορικές παρουσίες τους φυσικά πρόσωπα του άλλου μέρους, υπό την προϋπόθεση ότι οι υπάλληλοι αυτοί είναι στελέχη ή ασκούμενοι πτυχιούχοι, όπως ορίζεται στο άρθρο 80. Η προσωρινή είσοδος και η διαμονή στελεχών και ασκούμενων πτυχιούχων διαρκεί έως τρία έτη για ενδοεταιρικές μεταθέσεις, 90 ημέρες σε οποιαδήποτε 12μηνη περίοδο για τους επιχειρηματικούς επισκέπτες και ένα έτος για τους ασκούμενους πτυχιούχους.
 2. Για κάθε τομέα που απελευθερώνεται σύμφωνα με το κεφάλαιο 2 του παρόντος τίτλου, τα μέτρα τα οποία δεν διατηρούνται ούτε υιοθετούνται από το μέρος ΕΚ και τα υπογράφοντα κράτη CARIFORUM είτε σε επίπεδο περιφερειακής υποδιαίρεσης είτε στο σύνολο του εδάφους τους, εκτός αν ορίζεται άλλως στο παράρτημα IV, καθορίζονται ως περιορισμοί ως προς τον συνολικό αριθμό των φυσικών προσώπων που επενδυτής μπορεί να απασχολεί ως στελέχη και των ασκούμενων πτυχιούχων σε ένα συγκεκριμένο τομέα με τη μορφή αριθμητικών ποσοστώσεων ή απαίτησης εξέτασης οικονομικών αναγκών και ως περιορισμοί που εισάγουν διακρίσεις.
 Άρθρο 82
 Πωλητές επιχειρηματικών υπηρεσιών
 Για κάθε τομέα που απελευθερώνεται σύμφωνα με τα κεφάλαια 2 ή 3 του παρόντος τίτλου και υπόκειται σε οποιεσδήποτε επιφυλάξεις που απαριθμούνται στο παράρτημα IV, το μέρος ΕΚ και τα υπογράφοντα κράτη CARIFORUM επιτρέπουν την προσωρινή είσοδο και διαμονή πωλητών επιχειρηματικών υπηρεσιών για περίοδο έως και ενενήντα ημέρες σε κάθε δωδεκάμηνη περίοδο.
 Άρθρο 83
 Πάροχοι συμβατικών υπηρεσιών και ανεξάρτητοι επαγγελματίες
 1. Το μέρος ΕΚ και τα υπογράφοντα κράτη CARIFORUM επανεπιβεβαιώνουν τις αντίστοιχες υποχρεώσεις τους που απορρέουν από τις δεσμεύσεις τους δυνάμει της συμφωνίας GATS όσον αφορά την προσωρινή είσοδο και διαμονή των παρόχων συμβατικών υπηρεσιών και των ανεξάρτητων επαγγελματιών.
 2. Παρά την παράγραφο 1, το μέρος ΕΚ επιτρέπει την παροχή υπηρεσιών στο έδαφος των κρατών μελών του από παρόχους συμβατικών υπηρεσιών των κρατών CARIFORUM μέσω παρουσίας φυσικών προσώπων, με


text:
την επιφύλαξη των προϋποθέσεων που καθορίζονται κατωτέρω και στο παράρτημα IV, στους ακόλουθους υποτομείς:
 1.
 Νομικές συμβουλευτικές υπηρεσίες όσον αφορά το διεθνές δημόσιο δίκαιο και το αλλοδαπό δίκαιο (π.χ. μη κοινοτικό δίκαιο)
 2.
 Υπηρεσίες λογιστικής και τήρησης λογιστικών βιβλίων
 3.
 Συμβουλευτικές υπηρεσίες στον τομέα της φορολογίας
 4.
 Αρχιτεκτονικές υπηρεσίες
 5.
 Υπηρεσίες πολεοδομίας και αρχιτεκτονικής τοπίου
 6.
 Υπηρεσίες λοιπών μηχανικών
 7.
 Ολοκληρωμένες υπηρεσίες μηχανικών
 8.
 Ιατρικές και οδοντιατρικές υπηρεσίες
 9.
 Κτηνιατρικές υπηρεσίες
 10.
 Υπηρεσίες μαιών
 11.
 Υπηρεσίες που παρέχονται από νοσηλευτές, φυσιοθεραπευτές και παραϊατρικό προσωπικό
 12.
 Υπηρεσίες πληροφορικής και συναφείς υπηρεσίες
 13.
 Υπηρεσίες έρευνας και ανάπτυξης
 14.
 Διαφημιστικές υπηρεσίες
 15.
 Έρευνα αγοράς και δημοσκοπήσεις
 16.
 Υπηρεσίες παροχής συμβουλών στον τομέα της διαχείρισης
 17.
 Υπηρεσίες συναφείς προς τις υπηρεσίες παροχής συμβουλών στον τομέα της διαχείρισης
 18.
 Υπηρεσίες τεχνικών δοκιμών και αναλύσεων
 19.
 Συναφείς υπηρεσίες παροχής επιστημονικών και τεχνικών συμβουλών
 20.
 Συντήρηση και επιδιόρθωση εξοπλισμού, συμπεριλαμβανομένου του εξοπλισμού μεταφορών, ιδίως στο πλαίσιο σύμβασης παροχής υπηρεσιών μετά την πώληση ή μετά τη χρηματοδοτική μίσθωση
 21.
 Υπηρεσίες αρχιμαγείρου
 22.
 Υπηρεσίες μοντέλων επιδείξεων μόδας
 23.
 Υπηρεσίες μετάφρασης και διερμηνείας
 24.
 Διερευνητικές εργασίες του χώρου των εργοταξίων
 25.
 Υπηρεσίες τριτοβάθμιας εκπαίδευσης (μόνο ιδιωτικά χρηματοδοτούμενες υπηρεσίες)
 26.
 Περιβαλλοντικές υπηρεσίες
 27.
 Υπηρεσίες ταξιδιωτικών γραφείων και οργάνωσης περιηγήσεων
 28.
 Υπηρεσίες ξεναγών
 29.
 Ψυχαγωγικές υπηρεσίες πλην των οπτικοακουστικών υπηρεσιών.
 Με την επιφύλαξη της παραγράφου 1, τα υπογράφοντα κράτη CARIFORUM επιτρέπουν την παροχή υπηρεσιών στο έδαφός τους από παρόχους συμβατικών υπηρεσιών της ΕΚ μέσω παρουσίας φυσικών προσώπων, υπό τους όρους που καθορίζονται κατωτέρω και στο παράρτημα IV.
 Οι δεσμεύσεις που αναλαμβάνουν το μέρος ΕΚ και τα υπογράφοντα κράτη CARIFORUM υπόκεινται στους ακόλουθους όρους:
 α)
 Τα φυσικά πρόσωπα αναλαμβάνουν την υποχρέωση να παρέχουν υπηρεσίες σε προσωρινή βάση ως υπάλληλοι νομικού προσώπου, το οποίο έχει αποκτήσει σύμβαση παροχής υπηρεσιών για περίοδο που δεν υπερβαίνει τους δώδεκα μήνες.
 β)
 Τα φυσικά πρόσωπα που εισέρχονται στο άλλο μέρος πρέπει να προσφέρουν τέτοιες υπηρεσίες όπως ένας υπάλληλος του νομικού προσώπου που παρέχει τις υπηρεσίες τουλάχιστον για το έτος αμέσως πριν από την ημερομηνία υποβολής αίτησης για είσοδο στο άλλο μέρος. Επιπλέον, τα φυσικά πρόσωπα πρέπει να διαθέτουν, κατά την ημερομηνία υποβολής αίτησης εισόδου στο άλλο μέρος, τουλάχιστον τρία έτη επαγγελματικής εμπειρίας (20) στον τομέα δραστηριότητας που αποτελεί αντικείμενο της σύμβασης.
 γ)
 Με την εξαίρεση των υπηρεσιών μοντέλων για επιδείξεις μόδας, των υπηρεσιών αρχιμαγείρου και των ψυχαγωγικών υπηρεσιών πλην των οπτικοακουστικών υπηρεσιών, τα φυσικά πρόσωπα που εισέρχονται στο άλλο μέρος πρέπει να διαθέτουν i) πανεπιστημιακό πτυχίο ή τυπικά προσόντα που να αποδεικνύουν γνώση ισοδύναμου επιπέδου (21) και ii) επαγγελματικά προσόντα όταν αυτό απαιτείται για την άσκηση δραστηριότητας σύμφωνα με τη νομοθεσία, τους κανονισμούς ή τις απαιτήσεις του μέρους ΕΚ ή του υπογράφοντος κράτους CARIFORUM που εφαρμόζονται όπου παρέχεται η υπηρεσία.
 δ)
 Το φυσικό πρόσωπο δεν λαμβάνει αμοιβή για την παροχή υπηρεσιών άλλη από την αμοιβή που καταβάλλεται από τον πάροχο συμβατικής υπηρεσίας κατά τη διάρκεια της διαμονής του στο άλλο μέρος.
 ε)
 Η προσωρινή είσοδος και η διαμονή φυσικών προσώπων στο οικείο μέρος υπολογίζεται αθροιστικά για περίοδο όχι μεγαλύτερη από έξι μήνες ή, στην περίπτωση του Λουξεμβούργου, εικοσιπέντε


text:
εβδομάδες σε οποιαδήποτε δωδεκάμηνη περίοδο ή για τη διάρκεια της σύμβασης, ανάλογα με το ποια είναι μικρότερη.
 στ)
 Η πρόσβαση που χορηγείται δυνάμει των διατάξεων του παρόντος άρθρου αφορά μόνον τη δραστηριότητα υπηρεσίας που αποτελεί αντικείμενο της σύμβασης και δεν παρέχει το δικαίωμα άσκησης του επαγγελματικού τίτλου του μέρους όπου παρέχεται η υπηρεσία.
 ζ)
 Ο αριθμός των ατόμων που καλύπτονται από τη σύμβαση παροχής υπηρεσιών δεν υπερβαίνει τον αριθμό των ατόμων που είναι απαραίτητοι για την εκτέλεση της σύμβασης, όπως είναι δυνατόν να καθορίζεται από τους νόμους, τους κανονισμούς και τις απαιτήσεις του μέρους όπου παρέχεται η υπηρεσία.
 η)
 Άλλοι περιορισμοί που εισάγουν διακρίσεις, συμπεριλαμβανομένου του αριθμού των φυσικών προσώπων με τη μορφή εξέτασης οικονομικών αναγκών που καθορίζονται στο παράρτημα IV.
 3. Με την επιφύλαξη της παραγράφου 1, το μέρος ΕΚ επιτρέπει την παροχή υπηρεσιών στο έδαφος των κρατών μελών του από ανεξάρτητους επαγγελματίες των υπογραφόντων κρατών CARIFORUM, υπό τους όρους που καθορίζονται κατωτέρω και στο παράρτημα IV, στους ακόλουθους υποτομείς:
 1.
 Νομικές υπηρεσίες συμβουλών όσον αφορά το διεθνές δημόσιο δίκαιο και το αλλοδαπό δίκαιο (π.χ. μη κοινοτικό δίκαιο)
 2.
 Αρχιτεκτονικές υπηρεσίες
 3.
 Υπηρεσίες πολεοδομίας και αρχιτεκτονικής τοπίου
 4.
 Υπηρεσίες λοιπών μηχανικών
 5.
 Ολοκληρωμένες υπηρεσίες μηχανικού
 6.
 Υπηρεσίες πληροφορικής και συναφείς υπηρεσίες
 7.
 Υπηρεσίες έρευνας και ανάπτυξης
 8.
 Έρευνα της αγοράς και δημοσκοπήσεις
 9.
 Υπηρεσίες παροχής συμβουλών στον τομέα της διαχείρισης
 10.
 Υπηρεσίες συναφείς προς τις υπηρεσίες παροχής συμβουλών στον τομέα της διαχείρισης
 11.
 Υπηρεσίες μετάφρασης και διερμηνείας.
 Με την επιφύλαξη της παραγράφου 1, τα υπογράφοντα κράτη CARIFORUM επιτρέπουν την παροχή υπηρεσιών στο έδαφός τους από ανεξάρτητους επαγγελματίες της ΕΚ, υπό τους όρους που καθορίζονται κατωτέρω και στο παράρτημα IV.
 Οι υποχρεώσεις που αναλαμβάνονται από το μέρος ΕΚ και τα υπογράφοντα κράτη CARIFORUM υπόκεινται στους ακόλουθους όρους:
 α)
 Τα φυσικά πρόσωπα πρέπει να αναλαμβάνουν την υποχρέωση παροχής υπηρεσίας σε προσωρινή βάση ως αυτοαπασχολούμενα πρόσωπα εγκατεστημένα στο άλλο μέρος και πρέπει να έχουν σύμβαση παροχής υπηρεσιών για περίοδο που να μην υπερβαίνει τους δώδεκα μήνες.
 β)
 Τα φυσικά πρόσωπα που εισέρχονται στο άλλο μέρος πρέπει να διαθέτουν, κατά την ημερομηνία υποβολής αίτησης εισόδου στο άλλο μέρος, τουλάχιστον έξι έτη επαγγελματικής εμπειρίας στον τομέα δραστηριότητας που αποτελεί αντικείμενο της σύμβασης.
 γ)
 Τα φυσικά πρόσωπα που εισέρχονται στο άλλο μέρος πρέπει να διαθέτουν i) πανεπιστημιακό πτυχίο ή τίτλο που να αποδεικνύει τη γνώση ισοδύναμου επιπέδου (22) και ii) επαγγελματικά προσόντα, όταν αυτό απαιτείται για την άσκηση δραστηριότητας σύμφωνα με τους νόμους, τους κανονισμούς ή τις απαιτήσεις του μέρους ΕΚ ή του υπογράφοντος κράτους CARIFORUM που είναι εφαρμοστέοι, όταν παρέχεται η υπηρεσία.
 δ)
 Η προσωρινή είσοδος και διαμονή φυσικών προσώπων στο οικείο μέρος υπολογίζεται για αθροιστική περίοδο όχι άνω των έξι μηνών ή, στην περίπτωση του Λουξεμβούργου, εικοσιπέντε εβδομάδων σε οποιαδήποτε δωδεκάμηνη περίοδο ή για τη διάρκεια της σύμβασης, ανάλογα με το ποια είναι μικρότερη.
 ε)
 Η πρόσβαση που χορηγείται βάσει των διατάξεων του παρόντος άρθρου αφορά μόνον τη δραστηριότητα υπηρεσίας που αποτελεί αντικείμενο της σύμβασης και δεν παρέχει δικαίωμα άσκησης του επαγγελματικού τίτλου του μέρους όπου παρέχεται η υπηρεσία.
 στ)
 Άλλοι περιορισμοί που


text:
εισάγουν διακρίσεις, συμπεριλαμβανομένου του αριθμού των φυσικών προσώπων με τη μορφή εξέτασης οικονομικών αναγκών, που καθορίζονται στο παράρτημα IV.
 Άρθρο 84
 Προσωρινοί επισκέπτες για επιχειρηματικούς σκοπούς
 1. Το μέρος ΕΚ και τα υπογράφοντα κράτη CARIFORUM επιχειρούν να διευκολύνουν, σε συμφωνία με τις αντίστοιχες νομοθεσίες τους, την είσοδο και προσωρινή διαμονή στο έδαφός τους προσωρινών επισκεπτών για επιχειρηματικούς σκοπούς από το μέρος ΕΚ ή τα υπογράφοντα κράτη CARIFORUM, κατά περίπτωση, με σκοπό την πραγματοποίηση των ακόλουθων δραστηριοτήτων:
 α)
 έρευνα και σχεδιασμός: τεχνικοί, επιστημονικοί και στατιστικοί ερευνητές εξ ονόματος μιας εταιρείας που ευρίσκεται στο έδαφος του άλλου μέρους·
 β)
 έρευνα στον τομέα του μάρκετινγκ: προσωπικό που διεξάγει έρευνα ή ανάλυση, συμπεριλαμβανομένης της έρευνας αγοράς, εξ ονόματος εταιρείας που είναι εγκατεστημένη στο έδαφος του άλλου μέρους·
 γ)
 σεμινάρια κατάρτισης: προσωπικό εταιρείας στο μέρος ΕΚ ή στα υπογράφοντα κράτη CARIFORUM, το οποίο εισέρχεται στο έδαφος του άλλου μέρους για να λάβει κατάρτιση σε τεχνικές και πρακτικές εργασίες που χρησιμοποιούν οι εταιρείες ή οι οργανώσεις στο εν λόγω μέρος, υπό την προϋπόθεση ότι η κατάρτιση που λαμβάνεται περιορίζεται μόνον σε παρατήρηση, εξοικείωση και διδασκαλία σε αίθουσα·
 δ)
 εμπορικές εκθέσεις και επιδείξεις: προσωπικό που παρακολουθεί μια εμπορική έκθεση με σκοπό την προώθηση της εταιρείας του ή τα προϊόντα ή τις υπηρεσίες της·
 ε)
 πωλήσεις: αντιπρόσωποι πωλήσεων και πράκτορες που λαμβάνουν παραγγελίες ή διαπραγματεύονται συμβάσεις για εμπορεύματα για κάποια εταιρεία που βρίσκεται στο έδαφος του άλλου συμβαλλόμενου μέρους, αλλά δεν αποστέλλει εμπορεύματα·
 στ)
 αγορά: αγοραστές που αγοράζουν για μια εταιρεία ή προσωπικό διαχείρισης και εποπτείας που συμμετέχει σε εμπορική συναλλαγή που πραγματοποιείται στο έδαφος του άλλου μέρους·
 ζ)
 προσωπικό τουρισμού (αντιπρόσωποι ξενοδοχείου, πράκτορες περιηγήσεων και ταξιδιών, ξεναγοί ή τουριστικοί πράκτορες) που παρακολουθεί ή συμμετέχει σε τουριστικά συνέδρια ή τουριστικές εκθέσεις,
 υπό την προϋπόθεση ότι δεν πωλούν τα εμπορεύματα ή τις υπηρεσίες τους στο ευρύ κοινό ή παρέχουν οι ίδιοι τα εμπορεύματα ή τις υπηρεσίες τους, δεν λαμβάνουν οποιαδήποτε αμοιβή για τους εαυτούς τους από πηγή που βρίσκεται εντός του μέρους ΕΚ ή του υπογράφοντος κράτους CARIFORUM όταν διαμένουν προσωρινά και δεν συμμετέχουν στην παροχή υπηρεσίας στο πλαίσιο σύμβασης που έχει συναφθεί μεταξύ νομικού προσώπου που δεν έχει εμπορική παρουσία στο μέρος ΕΚ ή στο υπογράφον κράτος CARIFORUM, όταν οι προσωρινοί επισκέπτες για επιχειρηματικούς σκοπούς διαμένουν προσωρινά και ένας καταναλωτής στο μέρος ΕΚ ή στο υπογράφον κράτος CARIFORUM.
 2. Αυτή η είσοδος και προσωρινή διαμονή στο έδαφός τους, όταν επιτρέπεται, είναι για περίοδο έως και 90 ημέρες σε οποιαδήποτε δωδεκάμηνη περίοδο.
 ΚΕΦΑΛΑΙΟ 5
 Ρυθμιστικό πλαίσιο
 Τμήμα 1
 Διατάξεις γενικής εφαρμογής
 Άρθρο 85
 Αμοιβαία αναγνώριση
 1. Καμία διάταξη του παρόντος τίτλου δεν εμποδίζει το μέρος ΕΚ και το υπογράφον κράτος CARIFORUM να απαιτεί ότι τα φυσικά πρόσωπα πρέπει να διαθέτουν τα αναγκαία προσόντα ή/και την επαγγελματική εμπειρία που καθορίζονται στο έδαφος όπου παρέχεται η υπηρεσία, για τον τομέα της σχετικής δραστηριότητας.
 2. Τα μέρη ενθαρρύνουν τους σχετικούς επαγγελματικούς φορείς στο αντίστοιχο έδαφός τους να αναπτύξουν από κοινού και να παράσχουν συστάσεις σχετικά με την αμοιβαία αναγνώριση στην επιτροπή εμπορίου και ανάπτυξης CARIFORUM-ΕΚ με σκοπό την πλήρωση, εν όλω ή


text:
εν μέρει, από επενδυτές και παρόχους υπηρεσιών των κριτηρίων που εφαρμόζονται από το μέρος ΕΚ και από τα υπογράφοντα κράτη CARIFORUM για την έγκριση, αδειοδότηση, λειτουργία και πιστοποίηση επενδυτών και παρόχων υπηρεσιών και, ιδίως, στον τομέα των επαγγελματικών υπηρεσιών.
 3. Ειδικότερα, τα μέρη ενθαρρύνουν τους σχετικούς επαγγελματικούς φορείς στο αντίστοιχο έδαφός τους να αρχίσουν διαπραγματεύσεις το αργότερο μέσα σε τρία έτη από την έναρξη ισχύος της παρούσας συμφωνίας ώστε να αναπτύξουν από κοινού και να παρέχουν αυτές τις συστάσεις σχετικά με την αμοιβαία αναγνώριση, μεταξύ άλλων, στους ακόλουθους τομείς: λογιστική, αρχιτεκτονική, τομέας μηχανικών και τουρισμός.
 4. Με την παραλαβή της σύστασης που αναφέρεται στην προηγούμενη παράγραφο, η επιτροπή εμπορίου και ανάπτυξης CARIFORUM-ΕΚ, εντός εύλογου χρόνου, εξετάζει τη σύσταση με σκοπό να καθορίσει κατά πόσο είναι σύμφωνη με την παρούσα συμφωνία.
 5. Εάν, σύμφωνα με τη διαδικασία που καθορίζεται στην παράγραφο 2, η σύσταση που αναφέρεται στην ίδια παράγραφο κριθεί συμβατή με την παρούσα συμφωνία και οι αρμόδιες αρχές διαπιστώσουν ότι υπάρχει επαρκής αντιστοιχία μεταξύ των σχετικών κανονισμών των μερών και των υπογραφόντων κρατών CARIFORUM, τα μέρη διαπραγματεύονται, προκειμένου να εφαρμόσουν την εν λόγω σύσταση μέσω των αρμόδιων αρχών τους, συμφωνία για την αμοιβαία αναγνώριση των απαιτήσεων, των επαγγελματικών προσόντων, των αδειών και άλλων κανονισμών.
 6. Κάθε τέτοια συμφωνία πρέπει να συμφωνεί με τις σχετικές διατάξεις της συμφωνίας του ΠΟΕ, και, ιδίως, με το άρθρο VII της GATS.
 7. Η επιτροπή εμπορίου και ανάπτυξης CARIFORUM-ΕΚ εξετάζει την πρόοδο στον τομέα της αμοιβαίας αναγνώρισης κάθε δύο έτη.
 Άρθρο 86
 Διαφάνεια
 Με την επιφύλαξη του άρθρου 235 παράγραφος 3, τα μέρη και τα υπογράφοντα κράτη CARIFORUM απαντούν αμέσως σε όλα τα αιτήματα του άλλου μέρους για συγκεκριμένες πληροφορίες σχετικά με οποιοδήποτε από τα μέτρα γενικής εφαρμογής ή τις διεθνείς συμβάσεις που αναφέρονται ή επηρεάζουν την παρούσα συμφωνία. Τα μέρη δημιουργούν επίσης ένα ή περισσότερα κέντρα πληροφόρησης για να παρέχουν, κατόπιν σχετικού αιτήματος, ειδικές πληροφορίες σε επενδυτές και παρόχους υπηρεσιών του άλλου συμβαλλόμενου μέρους σχετικά με όλα αυτά τα ζητήματα. Αυτά τα κέντρα πληροφόρησης απαριθμούνται στο παράρτημα V. Τα κέντρα πληροφόρησης δεν απαιτείται να αποτελούν θεματοφύλακες νόμων και κανονισμών.
 Άρθρο 87
 Διαδικασίες
 1. Σε περιπτώσεις που απαιτείται άδεια για την παροχή υπηρεσίας ή εμπορικής παρουσίας για την οποία έχει αναληφθεί συγκεκριμένη υποχρέωση, οι αρμόδιες αρχές των μερών και των υπογραφόντων κρατών CARIFORUM, μέσα σε εύλογο χρονικό διάστημα μετά την υποβολή αίτησης που θεωρείται πλήρης βάσει της εσωτερικής νομοθεσίας και ρυθμίσεων, ενημερώνουν τον αιτούντα για την απόφαση σχετικά με την αίτηση. Κατόπιν αιτήματος του αιτούντος, οι αρμόδιες αρχές των μερών ή των υπογραφόντων κρατών CARIFORUM, ανάλογα με την περίπτωση, παρέχουν, χωρίς αδικαιολόγητη καθυστέρηση, πληροφορίες σχετικά με την κατάσταση της αίτησης.
 2. Τα μέρη και τα υπογράφοντα κράτη CARIFORUM διατηρούν ή θεσπίζουν τακτικά, διαιτητικά ή διοικητικά δικαστήρια ή διαδικασίες, που εξασφαλίζουν, κατόπιν αίτησης θιγόμενου επενδυτή ή παρόχου υπηρεσιών, ταχεία επανεξέταση των διοικητικών αποφάσεων που επηρεάζουν την εμπορική παρουσία, τη διασυνοριακή παροχή υπηρεσιών ή την προσωρινή παρουσία φυσικών προσώπων για επιχειρηματικούς σκοπούς και, εφόσον δικαιολογείται, την επιβολή των κατάλληλων λύσεων. Στις περιπτώσεις που οι εν λόγω διαδικασίες


text:
δεν είναι ανεξάρτητες από την υπηρεσία στην οποία έχει ανατεθεί η οικεία διοικητική απόφαση, τα μέρη και τα υπογράφοντα κράτη CARIFORUM εξασφαλίζουν ότι οι διαδικασίες όντως παρέχουν δυνατότητα αντικειμενικής και αμερόληπτης επανεξέτασης.
 Τμήμα 2
 Υπηρεσίες πληροφορικής
 Άρθρο 88
 Μνημόνιο κατανόησης για τις υπηρεσίες πληροφορικής
 1. Στο βαθμό που το εμπόριο στον τομέα των υπηρεσιών πληροφορικής απελευθερώνεται σύμφωνα με τα κεφάλαια 2, 3 και 4 του παρόντος τίτλου, το μέρος ΕΚ και τα υπογράφοντα κράτη CARIFORUM προσχωρούν στο μνημόνιο κατανόησης που ορίζεται στις παραγράφους 2, 3 και 4.
 2. Ο κωδικός των Ηνωμένων Εθνών CPC 84 που χρησιμοποιείται για την περιγραφή υπηρεσιών πληροφορικής και συναφών υπηρεσιών, καλύπτει τις βασικές λειτουργίες που χρησιμοποιούνται για την παροχή όλων των υπηρεσιών πληροφορικής και συναφών υπηρεσιών: προγράμματα πληροφορικής που ορίζονται ως τα σύνολα των οδηγιών που απαιτούνται για να λειτουργήσουν και να επικοινωνήσουν οι υπολογιστές (συμπεριλαμβανομένης της ανάπτυξης και της εφαρμογής τους), επεξεργασία και αποθήκευση δεδομένων και συναφείς υπηρεσίες, όπως π.χ. παροχή συμβουλών και υπηρεσίες κατάρτισης για το προσωπικό των πελατών. Οι τεχνολογικές εξελίξεις έχουν οδηγήσει στην αυξημένη προσφορά των εν λόγω υπηρεσιών με τη μορφή δέσμης ή πακέτου συναφών υπηρεσιών που μπορούν να περιλαμβάνουν ορισμένες ή όλες αυτές τις βασικές λειτουργίες. Παραδείγματος χάρη, υπηρεσίες όπως οι ξένιες υπηρεσίες στον ιστό, οι υπηρεσίες άντλησης δεδομένων και οι τεχνολογίες πλέγματος συνιστούν η καθεμία συνδυασμό των βασικών λειτουργιών υπηρεσιών πληροφορικής.
 3. Οι υπηρεσίες πληροφορικής και οι συναφείς υπηρεσίες, ανεξάρτητα από το εάν παρέχονται μέσω δικτύου, συμπεριλαμβανομένου του Διαδικτύου, περιλαμβάνουν όλες τις υπηρεσίες που παρέχουν:
 α)
 συμβουλές, στρατηγική, ανάλυση, σχεδιασμό, εξειδίκευση, μελέτη, ανάπτυξη, εγκατάσταση, εφαρμογή, ολοκλήρωση, δοκιμή, διόρθωση σφαλμάτων, ενημέρωση, υποστήριξη, τεχνική βοήθεια ή διαχείριση υπολογιστών ή συστημάτων υπολογιστών, ή
 β)
 προγράμματα πληροφορικής που ορίζονται ως τα σύνολα των εντολών που απαιτούνται για να λειτουργούν και να επικοινωνούν οι υπολογιστές (στο εσωτερικό τους και μεταξύ τους), συν συμβουλές, στρατηγική, ανάλυση, σχεδιασμός, ειδίκευση, μελέτη, ανάπτυξη, εγκατάσταση, εφαρμογή, ολοκλήρωση, δοκιμή, διόρθωση σφαλμάτων, ενημέρωση, αναπροσαρμογή, συντήρηση, υποστήριξη, τεχνική βοήθεια, διαχείριση ή χρήση προγραμμάτων υπολογιστών ή για υπολογιστές, ή
 γ)
 επεξεργασία δεδομένων, αποθήκευση δεδομένων, ξενισμός δεδομένων ή υπηρεσίες βάσης δεδομένων, ή
 δ)
 υπηρεσίες συντήρησης και επισκευής μηχανημάτων και εξοπλισμού γραφείου, συμπεριλαμβανομένων των ηλεκτρονικών υπολογιστών, ή
 ε)
 υπηρεσίες κατάρτισης για το προσωπικό πελατών, που συνδέονται με προγράμματα υπολογιστών, υπολογιστές ή συστήματα υπολογιστών και δεν ταξινομούνται κάπου αλλού.
 4. Οι υπηρεσίες πληροφορικής και οι συναφείς υπηρεσίες καθιστούν εφικτή την παροχή άλλων υπηρεσιών (π.χ. τραπεζικών) τόσο με ηλεκτρονικά όσο και με άλλα μέσα. Ωστόσο, υπάρχει σημαντική διάκριση μεταξύ της υπηρεσίας διευκόλυνσης (π.χ. φιλοξενία ιστοσελίδων ή φιλοξενία εφαρμογών) και του περιεχομένου ή της βασικής υπηρεσίας που παρέχεται ηλεκτρονικά (π.χ. τραπεζικές εργασίες). Στις περιπτώσεις αυτές, η υπηρεσία περιεχομένου ή η βασική υπηρεσία δεν καλύπτεται από τον CPC 84.
 Τμήμα 3
 Υπηρεσία ταχυμεταφορών
 Άρθρο 89
 Πεδίο εφαρμογής και ορισμοί
 1. Το παρόν τμήμα καθορίζει τις αρχές του ρυθμιστικού πλαισίου για όλες τις υπηρεσίες ταχυμεταφορών που απελευθερώνονται σύμφωνα με τα κεφάλαια 2, 3 και 4 του παρόντος τίτλου.
 2. Για τον σκοπό του παρόντος τμήματος και των κεφαλαίων 2, 3 και 4 του παρόντος τίτλου, νοούνται ως:
 α)
 «καθολική


text:
υπηρεσία», η μόνιμη παροχή ταχυδρομικής υπηρεσίας συγκεκριμένης ποιότητας σε όλα τα σημεία της επικράτειας του μέρους ΕΚ και των υπογραφόντων κρατών CARIFORUM σε τιμές προσιτές για όλους τους χρήστες·
 β)
 «ειδική άδεια», άδεια που χορηγείται σε μεμονωμένο πάροχο από την κανονιστική αρχή, η οποία απαιτείται πριν από την παροχή μιας δεδομένης υπηρεσίας.
 Άρθρο 90
 Πρόληψη της εφαρμογής αντιανταγωνιστικών πρακτικών στον τομέα των ταχυμεταφορών
 Σύμφωνα με τις διατάξεις του κεφαλαίου 1 του τίτλου IV, διατηρούνται ή θεσπίζονται τα ενδεδειγμένα μέτρα από το μέρος ΕΚ ή τα υπογράφοντα κράτη CARIFORUM με σκοπό να αποτραπούν οι πάροχοι οι οποίοι, ατομικά ή από κοινού, έχουν τη δυνατότητα να επηρεάσουν σε σημαντικό βαθμό τους όρους συμμετοχής (όσον αφορά την τιμή και την παροχή) στη σχετική αγορά για υπηρεσίες ταχυμεταφορών ως αποτέλεσμα της χρησιμοποίησης της θέσης τους στην αγορά, από τη συμμετοχή σε ή τη συνέχιση πρακτικών που είναι αντίθετες προς τον ανταγωνισμό.
 Άρθρο 91
 Παροχή καθολικής υπηρεσίας
 Το μέρος ΕΚ ή οποιοδήποτε υπογράφον κράτος CARIFORUM έχει το δικαίωμα να καθορίσει το είδος της υποχρέωσης καθολικής υπηρεσίας που επιθυμεί να διατηρήσει. Οι εν λόγω υποχρεώσεις δεν θα θεωρούνται καθεαυτές αντίθετες προς τον ανταγωνισμό, υπό τον όρο ότι θα εκπληρώνονται κατά τρόπο διαφανή, αμερόληπτο και ανταγωνιστικά ουδέτερο και δεν θα είναι περισσότερο επαχθείς απ’ όσο απαιτείται για το είδος της καθολικής υπηρεσίας που καθορίζεται από το μέρος ΕΚ και τα υπογράφοντα κράτη CARIFORUM.
 Άρθρο 92
 Ειδικές άδειες
 1. Ειδική άδεια μπορεί να απαιτείται μόνο για υπηρεσίες οι οποίες βρίσκονται εντός του πεδίου εφαρμογής της καθολικής υπηρεσίας.
 2. Όταν απαιτείται η χορήγηση ειδικής άδειας, δημοσιοποιούνται τα ακόλουθα στοιχεία:
 α)
 όλα τα κριτήρια αδειοδότησης και η χρονική περίοδος που απαιτείται κανονικά για την έκδοση απόφασης σχετικά με μια αίτηση χορήγησης άδειας και
 β)
 οι όροι και οι προϋποθέσεις των ειδικών αδειών.
 3. Οι λόγοι για την άρνηση παροχής ειδικής άδειας καθίστανται γνωστοί στον αιτούντα κατόπιν σχετικού αιτήματος, ενώ διαδικασία έφεσης μέσω ανεξάρτητου φορέα συστήνεται στο επίπεδο του μέρους ΕΚ και των υπογραφόντων κρατών CARIFORUM. Η διαδικασία αυτή είναι διαφανής, δεν εισάγει διακρίσεις και βασίζεται σε αντικειμενικά κριτήρια.
 Άρθρο 93
 Ανεξαρτησία των ρυθμιστικών φορέων
 Οι ρυθμιστικοί φορείς είναι νομικά διακριτοί από οποιονδήποτε πάροχο υπηρεσιών εταιρειών ταχυμεταφορών και δεν είναι υπόλογοι σε αυτούς. Οι αποφάσεις των ρυθμιστικών αρχών και οι διαδικασίες που εφαρμόζονται από αυτές είναι αντικειμενικές και ισχύουν έναντι όλων των συμμετεχόντων στην αγορά.
 Τμήμα 4
 Τηλεπικοινωνιακές υπηρεσίες
 Άρθρο 94
 Ορισμοί και πεδίο εφαρμογής
 1. Κατά την έννοια του παρόντος τίτλου, νοούνται ως:
 α)
 «τηλεπικοινωνιακές υπηρεσίες», όλες οι υπηρεσίες που αποτελούνται από τη μετάδοση και λήψη ηλεκτρομαγνητικών σημάτων και δεν καλύπτουν την οικονομική δραστηριότητα που αποτελείται από την παροχή περιεχομένου που απαιτεί τηλεπικοινωνίες για τη μεταφορά του·
 β)
 «ρυθμιστική αρχή» στον τομέα των τηλεπικοινωνιακών, ο φορέας ή οι φορείς που είναι επιφορτισμένοι με τη νομοθετική ρύθμιση των τηλεπικοινωνιών που αναφέρονται στο παρόν κεφάλαιο·
 γ)
 «ουσιώδεις εγκαταστάσεις τηλεπικοινωνιών», οι εγκαταστάσεις δημοσίου δικτύου μεταφοράς τηλεπικοινωνιών και υπηρεσιών που
 i)
 παρέχονται αποκλειστικά ή κυρίως από έναν και μόνον προμηθευτή ή από περιορισμένο αριθμό παρόχων, και
 ii)
 δεν είναι δυνατόν να αντικατασταθούν από οικονομική


text:
ή τεχνική άποψη για την παροχή υπηρεσίας·
 δ)
 «κύριος πάροχος» στον τομέα των τηλεπικοινωνιών, πάροχος ο οποίος έχει την ικανότητα να επηρεάζει σε σημαντικό βαθμό τους όρους συμμετοχής (όσον αφορά την τιμή και την παροχή) στη σχετική αγορά τηλεπικοινωνιακών υπηρεσιών ως αποτέλεσμα του ελέγχου ουσιωδών εγκαταστάσεων ή της χρησιμοποίησης της θέσης του στην αγορά·
 ε)
 «διασύνδεση», η σύνδεση με παρόχους που παρέχουν δημόσια δίκτυα ή υπηρεσίες μεταφοράς τηλεπικοινωνιών ώστε να επιτρέπεται στους χρήστες ενός παρόχου να επικοινωνούν με τους χρήστες κάποιου άλλου παρόχου και να έχουν πρόσβαση σε υπηρεσίες που παρέχει κάποιος άλλος πάροχος·
 στ)
 ως «καθολική υπηρεσία» νοείται το σύνολο των υπηρεσιών καθορισμένης ποιότητας που πρέπει να καθίσταται διαθέσιμο σε όλους τους χρήστες στο έδαφος του μέρους ΕΚ και των υπογραφόντων κρατών CARIFORUM ανεξάρτητα από τη γεωγραφική τους θέση και σε προσιτή τιμή· το πεδίο εφαρμογής και η εφαρμογή της αποφασίζονται από το μέρος ΕΚ και από τα υπογράφοντα κράτη CARIFORUM.
 2. Το παρόν τμήμα καθορίζει τις αρχές του ρυθμιστικού πλαισίου για τις ακόλουθες τηλεπικοινωνιακές υπηρεσίες, πλην των ραδιοτηλεοπτικών εκπομπών, που απελευθερώνονται σύμφωνα με τα κεφάλαια 2, 3 και 4 του παρόντος τίτλου: υπηρεσίες φωνητικής τηλεφωνίας, υπηρεσίες διαβίβασης δεδομένων με μεταγωγή κατά πακέτα, υπηρεσίες μεταγωγής δεδομένων μέσω κυκλωμάτων, υπηρεσίες τηλετυπίας, τηλεγραφικές υπηρεσίες, τηλεομοιοτυπικές υπηρεσίες, υπηρεσίες ιδιωτικών μισθωμένων κυκλωμάτων και υπηρεσίες και συστήματα κινητών και προσωπικών επικοινωνιών.
 Άρθρο 95
 Ρυθμιστική αρχή
 1. Οι ρυθμιστικές αρχές για τις τηλεπικοινωνιακές υπηρεσίες είναι νομικά διακριτές και δεν εξαρτώνται λειτουργικά από πάροχο τηλεπικοινωνιακών υπηρεσιών.
 2. Στη ρυθμιστική αρχή χορηγούνται επαρκείς αρμοδιότητες για τη νομοθετική ρύθμιση του τομέα. Τα καθήκοντα που αναλαμβάνει η ρυθμιστική αρχή δημοσιοποιούνται σε εύκολα προσβάσιμη και σαφή μορφή, ιδίως όταν τα καθήκοντα αυτά ανατίθενται σε περισσότερους από έναν φορείς.
 3. Οι αποφάσεις των ρυθμιστικών φορέων και οι διαδικασίες που εφαρμόζονται από αυτούς είναι αμερόληπτες και ισχύουν έναντι όλων των συμμετεχόντων στην αγορά.
 4. Πάροχος που επηρεάζεται από απόφαση ρυθμιστικής αρχής έχει δικαίωμα προσφυγής κατά της απόφασης ενώπιον οργάνου προσφυγής το οποίο είναι ανεξάρτητο από τα εμπλεκόμενα μέρη. Εάν το όργανο προσφυγής δεν έχει δικαιοδοτικό χαρακτήρα, αιτιολογεί πάντοτε εγγράφως τις αποφάσεις του και οι αποφάσεις του υπόκεινται σε αναθεώρηση από αμερόληπτη και ανεξάρτητη δικαστική αρχή. Η εφαρμογή των αποφάσεων που λαμβάνονται από όργανο προσφυγής επιβάλλεται με αποτελεσματικό τρόπο.
 Άρθρο 96
 Άδεια παροχής τηλεπικοινωνιακών υπηρεσιών
 1. Η παροχή υπηρεσιών εγκρίνεται, στο μέγιστο δυνατό βαθμό, ύστερα από απλή κοινοποίηση.
 2. Για την αντιμετώπιση ζητημάτων χορήγησης αριθμών και συχνοτήτων μπορεί να απαιτηθεί άδεια. Οι όροι και οι προϋποθέσεις για τις άδειες αυτές δημοσιοποιούνται.
 3. Όταν απαιτείται άδεια:
 α)
 δημοσιοποιούνται όλα τα κριτήρια αδειοδότησης και η εύλογη χρονική περίοδος που απαιτείται κανονικά για τη λήψη απόφασης σχετικά με την αίτηση άδειας·
 β)
 οι λόγοι για την άρνηση χορήγησης άδειας δημοσιοποιούνται στον αιτούντα γραπτώς κατόπιν σχετικού αιτήματος·
 γ)
 ο αιτών τη χορήγηση άδειας μπορεί να καταθέσει προσφυγή ενώπιον οργάνου προσφυγής σε περίπτωση αδικαιολόγητης άρνησης χορήγησης άδειας·
 δ)
 τα τέλη για την άδεια που απαιτούνται από το μέρος ΕΚ ή από τα υπογράφοντα κράτη CARIFORUM για τη χορήγηση άδειας δεν υπερβαίνουν τις διοικητικές δαπάνες που κανονικά προκύπτουν στο